qundao/data-zh-poetry huggingface dataset:
再哭樊氏
作者：阎尔梅
朝代：清
体裁：五言律诗

君妇持家政，于归尔在前。蕙兰题姓氏，荆布择姻缘。正色常忠谏，平心每善全。嗟乎真畏友，一夕径飘然。
太仓过王文肃旧第
作者：阎尔梅
朝代：清
体裁：七言绝句

娄江桥畔采芙蓉，俯仰金华旧鼎钟。怪道主人常避客，应惭无泪哭神宗。
太仓过王文肃旧第
作者：阎尔梅
朝代：清
体裁：七言绝句

子夜歌残玉树尘，江南花月变金鳞。孤帆直挂沧洲去，不吊乌衣巷里人。
孟传是携其长郎北游，余于九江遇之喜赠
作者：阎尔梅
朝代：清
体裁：七言律诗

武昌城下竞舟时，恰好相逢正则祠。阻暑聊为无赖饮，游山喜作不情诗。甘陵自昔多君子，江夏于今诵小儿。北去有人如问我，但云僧矣尚须眉。
山庄
作者：阎尔梅
朝代：清
体裁：五言律诗

幽居宾客谢，门设乃常关。秋雁云中阵，春莺画里山。竹移新雨后，花落乱流间。不解时人好，柯枰共我闲。
戊申人日
作者：阎尔梅
朝代：清
体裁：七言律诗

繁华速老是春天，花极浓时落更先。遁野有情看拾翠，封侯无相写凌烟。心悲晚景歌皆痛，士遇奇才恨亦怜。我去君留仍暂事，成功者退记他年。
戊申人日孝升招饮与周鄮山陆冰修朱锡鬯纪伯紫分韵
作者：阎尔梅
朝代：清
体裁：七言律诗

雁后花前七日春，晴宵围坐百禽茵。向平犹未完婚嫁，贾谊徒能说鬼神。遍考名山多得意，覃思佳句必惊人。朝来闻道修《明史》，洪武元年纪戊申。
杏堆庄杂咏
作者：阎尔梅
朝代：清
体裁：七言绝句

早岁狂歌晚岁僧，名山赏过几千层。沧桑风景随时幻，兀坐荒林对一灯。
沧州道中
作者：阎尔梅
朝代：清
体裁：古风

潞河数百里，家家悬柳枝。言自春至夏，雨泽全未施。燥土既伤禾，短苗不掩陂。辘轳干以破，井涸园菜萎。旧米日增价，卖者尚犹夷。贫者止垄头，怅望安所之。还视釜无烟，束腰相对饥。欲贷东西邻，邻家先我悲。且勿计终年，胡以延此时？树未尽蒙灾，争走餐其皮。门外兼催租，官府严呼追。大哭无可卖，指此抱中儿。儿女况无多，卖尽将何为？下民抑何辜，天怒乃相罹。下民即有辜，天恕何至斯！视天非梦梦，召之者为谁？呜乎！雨乎！安得及今一滂沱，救此未死之遗黎！
游高阳里
作者：阎尔梅
朝代：清
体裁：七言律诗

四野红霜牧笛愁，悲风蹈厉卷河流。高阳里在无人醉，广武坟凋几树秋。作客长眠芦絮榻，寻僧闲坐菊花楼。田家不解神何氏，操一豚蹄祝满篝。
答龚孝升
作者：阎尔梅
朝代：清
体裁：七言律诗

万死余生守敝籯，母将休咎质君平。家移橘子枰中住，人在梅花市里行。别有衣冠非近见，疑传踪迹故难明。天高雁渡留空响，迟和阶前落叶声。
绝贼臣胡谦光
作者：阎尔梅
朝代：清
体裁：古风

贼臣不自量，称予是故人。敢以书招予，冀予与同尘。一笑置弗答，萧然湖水滨。湖水经霜碧，树光翠初匀。妻子甘作苦，昏晓役舂薪。国家有废兴，吾道有诎申。委蛇听大命，柔气转时新。生死非我虞，但虞辱此身。
访姚文初于绛趺堂，遂哭现闻师
作者：阎尔梅
朝代：清
体裁：七言律诗

万里风闻海上兵，江南消息未分明。行藏唯恐惭师友，离乱无因问死生。再返皋桥迷旧庑，重逢市倅失真名。潜踪直入趺堂拜，错愕相看忾一声。
采桑曲
作者：阎尔梅
朝代：清
体裁：古风

种桑人家十之九，连绿不断阴千亩。年年相戒桑熟时，畏人盗桑晨暮守。前年灾水去年旱，私债官租如火锻。今春差觉风雨好，可惜桑田种又少。采桑女子智于男，晓雾浸鞋携笋篮。幼年父母责女红，蚕事绩事兼其中。桑有稚壮与瘦肥，亦有蚕饱与蚕饥。忌讳时时外意生，心血耗尽茧初成。织不及匹机上卖，急偿官租与私债。促织在室丝已竭，机抒西邻响不绝。残岁无米货入苦，妄意明年新丝补。
钱牧斋招饮池亭
作者：阎尔梅
朝代：清
体裁：七言律诗

绛云楼外凿山池，剪烛春宵念夕时。鼎甲高题神庙榜，先朝列刻党人碑。邵侯无奈称瓜叟，沈令何言答妓师。大节当年轻错过，闲中提说不胜悲。
题岫云羽士阁
作者：阎尔梅
朝代：清
体裁：五言律诗

板屋隐松颠，高栖遂有年。逢人无姓字，留客是山川。厓冱千寻雪，峰开十丈莲。乍登奇绝处，搔首问青天。
马陵山步月
作者：阎尔梅
朝代：清
体裁：古风

寒雾封野白，风坚暗霜射。黄河枯不奔，停泥清沚泻。天远与岸平，渔火或高下。日里诸山痕，忽随晚烟嫁。舟邻尽商贾，相熟谈物价。携赀湖海间，敬慎守长夜。念我吴越归，载易冬且夏。异国有奇书，所来非圃稼。读之月明前，唱叹使人讶。素练满蓬窗，江鱼荐犀斝。
十一月十四日夜
作者：阎循琦
朝代：清

梦回何处觅慈亲，白发萧条想像真。貌瘦应知缘疾久，心伤仍是为家贫。空悲霜露魂千古，虚掇科名子四人。五鼎三牲何所益，难从泉下问前因。
望孤山
作者：阎循观
朝代：清

山色秋天外，黄昏望不迷。中峰残照在，东麓一星低。空翠寒衣袂，清风到杖藜。平生慕真隐，长揖谢夷齐。
青县
作者：阎循观
朝代：清

落魄旗亭谱竹枝，尘颜憔悴泪成丝。七年被酒重看镜，惟有霜毛异旧时。
青县竹枝词
作者：阎循观
朝代：清

中山山下竹青青，潞河河外烟冥冥。三日好风吹细水，李花开遍峭帆亭。雨歇渔人集碧潭，蘋风不起静波澜。网丝牵动芙蓉叶，鲜螯出水大如盘。
青县竹枝词·其一
作者：阎循观
朝代：清

中山山下竹青青，潞河河外烟冥冥。三日好风吹细水，李花开遍峭帆亭。
青县竹枝词·其二
作者：阎循观
朝代：清

雨歇渔人集碧潭，蘋风不起静波澜。网丝牵动芙蓉叶，鲜螯出水大如盘。
光黄山行
作者：阎愉
朝代：清

翛然竹树外，茅屋几人家。烟散千峰白，樵通一径斜。山花堪入馔，石藓试烹茶。父老惊相讯，渔郎何处槎。
奇缘吟
作者：阎炘
朝代：清

空闺寂寞岁华深，海样秾春何处寻。山下麻芜山上李，柳枝曲变白头吟。
寄赠高澹人舍人
作者：阎若璩
朝代：清

朝饮新丰酒未残，惊开捷径五云端。侍臣自信无媒易，圣主应教有梦难。手校银钩呈玉几，家沾仙馔出金盘。人间止得赓歌迹，一德由来契若兰。
待紫函
作者：阎若璩
朝代：清

是夕雁初至，高斋秋气清。筚门掩半启，萝径扫还成。就案齐缃卷，临池涤玉觥。已储下酒物，因见老人诚。
待紫函
作者：阎若璩
朝代：清
体裁：五言律诗

是夕雁初至，高斋秋气清。荜门掩半启，萝径扫还成。就案齐缃卷，临池涤玉觥。已储下酒物，因见老人诚。
送周道士之清江
作者：阎若璩
朝代：清

汉皇雄略河效灵，《瓠子歌》罢梁楚宁。咄哉黄金独不成，算缗四出天下惊。乃知二者难合并，何况区区之编氓。我曾持锸随堤平，沙黄莫辨银铸城。人言河塞田可耕，田耕焉用金满籯。我笑此若苍蝇声，世间孰有黄金精。朝结壮士任纵横，夜吟华屋罗群英。即如仰眠目上瞠，著书欲求后世名，亦须饱饭肠充盈。孟郊吃饱僻思生，韩愈牵率笔不停。今我一日肠九萦，妇则已矣忧孺婴。道士大笑以指令，君书成于我药铛，点化丹澒光荧荧。月有寄兮岁有呈，举室欢哗真梦醒。且向清江为经营，脂车秣马导之行。恍惚如有飙轮迎，天风吹雪花冥冥。
送田少参雯之楚·其一
作者：阎若璩
朝代：清
体裁：五言律诗

沔水兼天涌，荆山拔地高。夫君工翰墨，兹土拥旌旄。作贡金三品，输租粟万艘。公馀歌白雪，能复忆吾曹。
送田少参雯之楚·其二
作者：阎若璩
朝代：清
体裁：五言律诗

三楚风流盛，之官乐有馀。斋移钓台柳，厨鲙武昌鱼。绣被当春覆，胡床待月舒。曾闻收竹箭，杞梓更何如。
镜月归余以先朝典故数事送难于令兄映碧先生先生以为闻所未闻有侨札之誉感赋一律敬寄
作者：阎若璩
朝代：清

垂白李昭阳，经秋忽报章。焚余周石鼓，劫后汉灵光。道大宁从阙，知深转觉伤。何年荀氏子，御罢更登堂。
挽彭玉麟联
作者：阎赓良
朝代：清
体裁：联

百战大功成，迄今江海澄清，元老声威震南国；七年知己重，忽感山邱零落，遥天悲痛望西州。
海波
作者：阎锡爵
朝代：清

怪天不合生水多，藏匿蛟龙挟风波。寻常聚族如鸡伏，造次凌空变妖魔。震雷掣电日月昏，倒海移山禽兽尊。得时雨鳖戏高岸，失地松楸泣断魂。凤毛五色差堪举，骥蹄千里何由奔。神尧当之亦儆予，肯使匪类长儿孙。吁嗟蠢动自取灭，诛尽杀完觉转拙。明珠珊瑚莫浪求，渊底卧熟泥蟠穴。密网钜钩乍浮沈，大小骨肉惊吐舌。一自搜索往来频，吞声涕泪几斗血。藏身百虑目长盱，无聊走险成下愚。扬鬐鼓鬣挥利爪，兴云作雾奋微躯。岂能敢与天为仇，不过苟延活斯须。崇有山，卑有泉，各得其所应帖然，置膏烈火空熬煎。
赠粟
作者：阎锡爵
朝代：清

麦黄雨洗白，晴乾面黑苦。斗不满十钱，价轻贱如土。里长下乡来，狰狞过猛虎。茅屋居中坐，探怀出催簿。指簿呼姓名，不啻奴与虏。小心奉殷勤，酒食犹带怒。谓自入公门，多年识规矩。非由上官差，谁敢问花户。昨日蒙钧帖，上插飞毛羽。严行提经承，郡县难作主。急索春夏粮，期限不过五。东南西北乡，奔波酸两股。片刻何有停，四处相讨取。离家连今朝，明归恰当午。闻言耽时光，迟挨亦何补。耕地须输租，向谁诉贫窭。圈有子母牛，大小听客估。月上深醉行，咆哮动村坞。去去莫重来，家家欲悬釜。闻君旋井闬，只恐遭其侮。情知不可留，聊赠粟一庾。
送公安令许于磐
作者：阎锡爵
朝代：清

高陵南望碧波流，但见公安水上浮。青草蛙鸣骑马路，夕阳客渡钓鱼舟。凌风白鸟临前浦，向日红蕖映晚楼。怪道神仙来吏隐，更于何地觅瀛洲。
挽佘宗伯联
作者：阎镇珩
朝代：清
体裁：联

湘水无情，作客又逢大鸟；桃花依旧，招魂仍返桃源。
牡丹
作者：阙疑
朝代：清
体裁：七言律诗

桃李纷纷未足夸，锦苞初放洛阳花。若论标格无寒相，便拟文章亦大家。带露酣容增妩媚，临风舞态自欹斜。红颜易逐朝云散，珍重还宜绣幔遮。
今日何日行
作者：阚凤楼
朝代：清

今日何日江水长，波平溟渤山苍苍。黄云酿雨天欲霜，月躔箕毕星垂芒。青枫叶赤彫猗桑，群欣魄兔忘商羊。美人珠箔调青商，一弹两鼓仙灵翔。低集鹓鸾高凤凰，斗宫之侧薇垣傍。萝披荔拂骄虎伥，磨牙拇血思截舫。日测银汉排津梁，星君笑视狎且狂。疑通土伯幽都望，丛菅湿食如餦餭。颂则降福违不祥，横横太白精凝光。作彗西指纷旗枪，倒行不顾经躔伤。群仙嬉游旌麾飏，俯首杂沓逐队行。句陈奎壁圜徜徉，晖台黯黯豸化装。湔涤尘末倾杓浆，美人内顾依象床。白雪失和空云襄，朱弦胶柱殊笙簧。安得奔月亲天香，群真谐乐嘉清扬，履舄戋戋视八荒。
一叶落
作者：阚寿坤
朝代：清

一叶落。桐荫薄。女牛不语挂檐角。鹊桥几日成，银河添波阔。添波阔。不巧云何乐。
卜算子·联句
作者：阚寿坤
朝代：清

作也如何爱。读也如何爱。读也忙忙作也忙，忙里闲工在。在也由人会。会也由人再。再添会处会逾多，多亦忙何碍。
双调忆王孙
作者：阚寿坤
朝代：清

满地红飞成画景。馀别院、短柯风冷。化工不肯弃零缣，也抹上、胭脂粉。春来酣处归期紧。听一夜、小楼雨阵。子规生怕看花迟，特唤起、春眠醒。
双调风蝶令/南歌子·戏有赠
作者：阚寿坤
朝代：清

躲袖笼鸳钏，拖裙掩凤鞋。盘云半臂趁身裁，日换时新银鍊、与金钗。额发中年画，妍媸背面猜。等闲结伴步香街，傲说苏州两字、笑人呆。
太平时
作者：阚寿坤
朝代：清

茉莉银丝穿鬓边。玉珠圆。酒阑灯灺枕函闲。可人怜。欲放仍含香细细，蒂排联。弯痕如月压鬟偏。殢云眠。
忆秦娥
作者：阚寿坤
朝代：清

垂珠箔。相邀女伴依妆阁。依妆阁。闲敲棋子，夜灯花落。转更渐冷嫌衣薄。呫吟不睡寻衫著。寻衫著。窗纱透晓，背灯才觉。
忆秦娥
作者：阚寿坤
朝代：清

繁华歇。繁华未了群芳接。群芳接。红楼夜雨，绿窗明月。清明寒食中秋节。池塘藕换东风雪。东风雪。梅花玉笛，拣花丝缬。
摸鱼儿·秋夜
作者：阚寿坤
朝代：清

问西风、甚时吹紧，催将鸿雁声悄。菊花拌坼重阳蕊，凉夜月圆天小。炉篆袅。晕一缕仙云，不碍飞琼笑。莺烦燕恼。道辜却韶光，传来冷信，逐渐岭梅早。谁家院。箫韵凄眠度晓。声声心事缠搅。丹凝禅悟寻常耳，还是文园幽妙。闲自料。烟云幻繁华，转眼成秋草。朱颜未老。正力避吴霜，冬馀强饭，竹素浣尘抱。
沁园春·悯鹤，恭呈家大人
作者：阚寿坤
朝代：清

鸣亦依人，食亦依人，舞更态妍。溯来从沧海，青霄梦隔；调经仙吏，碧眼绿牵。此日供粮，他年作骥，君亦何嫌琴棹间。三年矣，忽营巢育子，惹病魔缠。林泉莫可供眠。便迫致、肝肠馀憾添。叹朅来归去，迹离华表，数同尸解，羽化吴天。六友名山，华阳真逸，瘗鹤风流相后先。痴儿女，拟葬经图说，聊附铭镌。
浣溪沙·用原韵
作者：阚寿坤
朝代：清

春雨一犁花已透。熏笼碳减馀残兽。寒逼睡棠红尚皱。弓鞋滑怕苔阶溜。明识无香招蕊嗅。特向通明章与奏。
浣溪沙·联句
作者：阚寿坤
朝代：清

画歇棋停扫落花。闲招蝴蝶近窗纱。循廊刚欲过人家。偏又回身穿槛去，粉衣未忍扑欹斜。忙时翻恨竹帘遮。
点绛唇
作者：阚寿坤
朝代：清

一点胭脂，甚由惹起单于恨。醉馀妆竟，不怕樱红褪。茗啜春风，浅吸娇云润。兰膏沁。镜开重揾。淡拭唇边粉。
虎丘
作者：阚寿坤
朝代：清

剑池风冷石陂陀，断塔荒凉一再过。闻道开元全盛日，夕阳箫鼓画桡多。
醉花间·寄雨人
作者：阚寿坤
朝代：清

难相语。试相语。相语添愁绪。鹏翮计图南，甚日丰毛羽。难兄羁宦旅。白发慈亲许。深情作壮情，安恋痴儿女。
霜天晓角
作者：阚寿坤
朝代：清

官移宅徙。一棹家千里。休说故园诸伴，新花木、权抛尔。亲庭劳若此。客途杯酒侍。经过水村山郭，认画稿、斜阳里。
感吟
作者：阚玉
朝代：清

西湖春色两堤花，阵阵莺声串柳芽。我本无心植杨柳，阴成都能夜栖鸦。
恭和御制赐朝鲜琉球安南诸国使臣诗
作者：阮偍
朝代：清

九十韶光甫二旬，灵园莺燕报春频。星驰轮辔趋行殿，云集衣冠拜圣人。仰见英君德得寿，可知天命敬惟亲。金章玉席洪恩浃，泸伞难酬顶踵仁。
次东山偶忆兰溪渔者
作者：阮偍
朝代：清

东鲁行车雨雪飞，偶怀閒客钓鱼矶。二伦情谊心相合，十载穷通命每违。不审役形当世事，何如拭目看时机。首阳今日无人问，也任夷齐采尽薇。
丁丑九月十一日谒南岳庙遂登祝融峰顶
作者：阮元
朝代：清
体裁：古风

潚江夜雨连湘潭，午晴云气馀秋炎。南行不似重九后，风和川静如春酣。山村竹坞路百转，再宿始到南岳南。入庙拜神谢且祷，今年有雨无不甘。更愿神功福三楚，丰年屡协鱼旟占。馀閒跻胜上石廪，群峰按图相问探。磴高岭仄下马走，逐队扶过肩舆篮。天门叠石作壁垒，上封铸铁为瓦檐。飞流直下绝涧底，千年不卷珍珠帘。风高气紧杀凡木，但能拥肿生松杉。摄衣步上祝融顶，云开石出何巉巉。七十二峰四千丈，眼底一一森青尖。昔闻湘中望衡岳，舟行能识九面岩。我今远从岩上立，那见叶叶湘中帆。惟见带水自转折，一条白气相吞涵。苍梧地荒禹迹远，山中近事差可谈。少陵侧身叹朱凤，昌黎掷珓多忧谗。邺侯结庐在何处，烟霞留与张文潜。南轩新安雪中住，直同文定通洛濂。此外仙释殊不少，我心钝拙安能参。�嵝有碑索不得，奇文曷出杨升庵。名山自念久游历，岁月动与行踪添。嵩高二室昔祷雨，泰岱日观早具瞻。朅来双鬓虽末白，霜色强半生我髯。登峰幸斗腰脚健，不扶银鹿身犹堪。鸿雁若回试寄语，吾于五岳今登三。
七夕
作者：阮元
朝代：清
体裁：七言律诗

碧霄云净露华清，灵匹迎凉渡巳成。河络渐从西角转，月弓将近半弦明。农桑本是人间事，儿女犹关天上情。茆屋夜深珠户晓，一般秋影看纵横。
七月十一日同人过西湖晚泊湖心亭看月·其一
作者：阮元
朝代：清
体裁：七言律诗

湖心有客夜停船，白露如烟月满弦。风里云霞无定色，水中星斗落高天。直愁银汉浮身去，惟见金波著地圆。亭是月中仙树影，四围虚湛玉轮全。
七月十一日同人过西湖晚泊湖心亭看月·其二
作者：阮元
朝代：清
体裁：七言律诗

座中仙侣认瀛洲，一片清光共举头。极浦荷花腾夜气，出怀词笔破凉秋。人因地胜方能聚，景是天开恐易收。来有浮云归遇雨，三更霁色为君留。
万年寺前古树八九株高十馀丈俗名罗汉松
作者：阮元
朝代：清
体裁：七言律诗

非枞非柏古何树，唐寺门前八九株。万叶倒垂青珞索，一身高矗绿浮图。往来鸾鹤应常住，供养云烟定不枯。留语后人三百载，八峰中有此松无。
万年寺题僧达本壁
作者：阮元
朝代：清
体裁：七言绝句

寺门高引八峰低，老树新篁绿影齐。试与丰干入林去，缓扶藤杖听黄鹂。
万树园
作者：阮元
朝代：清
体裁：七言律诗

滦山秋霁御筵开，上将初衔饮至杯。东走名驹大宛到，北飞驯雉越裳来。鱼龙戏毕诸藩拜，薇芭诗成二雅材。何幸使臣归述职，得叨恩命共趋陪。
三月二十日驾幸南苑大阅恭纪
作者：阮元
朝代：清
体裁：七言律诗

羽林齐驻晾鹰台，圣主戎衣策马来。万乘躬劳千纛肃，九天春霁八门开。座临山岳人如海，阵走风云地有雷。端为太平亲诘武，箫铙归唱帝之回。
三月廿一日夜宿万柳堂赠觉性开士和翁覃溪先生韵
作者：阮元
朝代：清
体裁：七言律诗

但有鸿儒无白丁，亦园原不在郊坰。绿波深涨桥头板，清吹閒鸣殿角铃。旧剩楼台犹楚楚，补栽杨柳故青青。春风禅榻茶烟歇，共看三更月满庭。
三月晦日立夏节过端溪
作者：阮元
朝代：清
体裁：七言绝句

木棉花过看桐华，一路桐华看到家。万叠青山千折水，好春才去即天涯。
三水县行台书院新成停舟登三十六江楼
作者：阮元
朝代：清
体裁：七言律诗

滔滔三十六江流，齐到行台古渡头。学海回澜动浮石，魁冈佳气起高楼。久无羽檄催传箭，为采风诗暂泊舟。手把新书授多士，风帆送我又端州。
三过堂石柱联
作者：阮元
朝代：清
体裁：联

惟唐代二幢，是峨嵋山人未过前屋；此壁上三律，乃空翠亭僧初梦时诗。
上亲获鹿于山庄得赐割鲜
作者：阮元
朝代：清
体裁：五言律诗

神武调鎗准，山庄鹿柴前。近臣新赐食，畺吏亦颁鲜。识味思茸客，延龄借角仙。拟供堂上膳，恩意压华筵。
上元后一日春宴和谢苏潭方伯韵·其一
作者：阮元
朝代：清
体裁：七言律诗

月轮还见十分圆，金绮馀情不夜天。镫色照开花苑外，歌声飞过彩云边。民腾善气春如海，官有清声酒亦贤。同是南江持节者，共将欢庆祝尧年。
上元后一日春宴和谢苏潭方伯韵·其二
作者：阮元
朝代：清
体裁：七言律诗

天为人和每放晴，望舒偏向小园盈。春生北海宾朋坐，诗带东山丝竹声。半月閒心疏簿领，一时仙吏话蓬瀛。东风入律鲸波静，玉烛先调十二城。
上元登西台望月
作者：阮元
朝代：清
体裁：五言律诗

皓月照昆海，元宵登眺来。云山绕城郭，镫火上楼台。年熟民皆乐，春晴漏勿催。遥知深夜里，游客踏歌回。
上已曰东川道中
作者：阮元
朝代：清
体裁：七言律诗

导江已说岷山远，更远岷山路万重。青海波澜皆是雪，金沙云气尚疑冬。行春我到东川外，佳节谁教上已逢。若把此川当曲水，一觞流去是巫峰。
上巳日万柳堂同人小集看野云处士栽柳和翁覃溪先生
作者：阮元
朝代：清
体裁：七言律诗

藉田上巳待躬耕，回向林塘曙影横。夜雨泼开春水色，暖风吹散晓禽声。客来南郭心皆远，屋对西山眼更明。记取道人栽柳意，送行怀古不胜情。
上巳桐江修禊
作者：阮元
朝代：清
体裁：七言律诗

去年修禊到兰亭，今日春江倚画舲。上巳风光晴更远，富阳山色晚逾青。要将觞咏临流水，还向纶竿拜客星。濯遍尘缨何处好，钓鱼台下碧泠泠。
上方广寺联
作者：阮元
朝代：清
体裁：联

以众华为物事；作双树之道场。
上林道中
作者：阮元
朝代：清
体裁：七言律诗

木棉林外鹧鸪声，人与青山相抱行。三面翠屏方罨画，一行白鹭更分明。烟清斥堠郊军射，水满畬田獞妇耕。自古百蛮骄远徼，莫将容易说升平。
上虞县
作者：阮元
朝代：清
体裁：五言律诗

曲水平穿岸，长林绿压垣。石桥多似路，山县小于园。白舫依官渡，红梯倚戍墩。剧怜溪谷里，考绩尚称繁。
上虞道中
作者：阮元
朝代：清
体裁：七言律诗

曹娥江外驿签长，百曲清溪绕石梁。夏气出山云莽莽，晴烟归壑水浪浪。风前高树吟蝉早，桥外平田吠蛤凉。却羡老农耘稻毕，一般閒意立斜阳。
下横州乌蛮大滩拜马伏波将军庙
作者：阮元
朝代：清
体裁：五言律诗

郁水贯乌蛮，楼船旧此间。伏波横海去，合浦获徵还。人拜矶头庙，滩喧水底山。篙师能拨险，泼刺出江湾。
不浪舟小坐
作者：阮元
朝代：清
体裁：七言律诗

莫讶牵船上岸居，绝无波浪一舟虚。夹窗全借蕉榕竹，摊几惟留笔研书。静坐岂能忘世虑，清吟方算是公馀。若将绿影当秋水，比似珠湖可得如。
与兴化顾藕怡游山即题其诗稿一绝
作者：阮元
朝代：清
体裁：七言绝句

湖光山色上吟衣，几日閒游便欲归。归去诗情更何许，清晨登陇看云飞。
与法梧门前辈同游西山先过八里庄慈寿寺·其一
作者：阮元
朝代：清
体裁：五言律诗

城里看西山，遥青未可攀。峰峦邀客梦，车马趁春閒。学士还清健，书生本劣孱。一筇偕一笠，好与叩松关。
与法梧门前辈同游西山先过八里庄慈寿寺·其二
作者：阮元
朝代：清
体裁：五言律诗

浮屠出荒寺，试读旧碑铭。莲月开双相，松风语百铃。早收花外劫，岂有梦中经。啜茗渡河去，春深万柳青。
与王柳村处士丁柏川观察方静也茂才焦山僧借庵同立焦山书藏诗以纪事
作者：阮元
朝代：清
体裁：古风

书赖名山藏，山向古书觏。禹贡逮尔雅，桑钦亦传授。岳镇若非书，其名久舛谬。我昔立书藏，钱塘置灵鹫。兹复来江南，焦山藏新构。焦山本谯山，人罕识其旧。于诗见江淹，于典稽杜佑。楼倚椒山祠，正气充宇宙。周汉二鼎间，常有海云覆。鹤铭残字多，编列签厨富。万卷压江涛，千函寄烟岫。付与诗僧收，何异长恩守。况是仁者静，山寿书亦寿。千载传其人，更有史迁副。
与诸友分赋商周十三酒器为堂上寿得商父丁角
作者：阮元
朝代：清
体裁：古风

吾乡有酒器，十三银凿落。今吾积吉金，其数亦相若。就中文多者，厥有父丁角。饕餮突狰狞，山雷运盘礴。银花漫青白，金衣发斑驳。三足自鼎鼎，双角何岳岳。无柱亦无流，求形异于爵。其容当四升，今量三爵弱。郑说角即觥，苍兕露掎捔。内铭卅一字，东门王夕格。庚申宰椃从，尊彝锡贝作。其末纪五数，特角肖手握。东门居青阳，重屋梴松桷。宰椃名无徵，商书本阙略。赖此铸篆文，胜于左邱削。大赉富五朋，金锡付炉错。父丁为王臣，铭词殊敬恪。伊巫暨甘傅，世系谁可度。外铭庚丙册，亦难推月朔。纪月至十六，斯乃子氏学。欧阳疑未明，董逌识颇卓。先月后乙祀，殷礼考凿凿。万物孰最寿，吉金至坚确。况此四千年，传之自殷亳。举以奉亲娱，春酒周尊酌。诸友饮且咏，绝丽复沈博。宝用蕲永年，眉寿长绾绰。仲春日丙辰，锡玉适连珏。拟待述职旋，纪恩铭诸镈。
与诸表兄弟共建外祖荣禄公林氏祠堂于扬州陈家集天后宫侧记事一首
作者：阮元
朝代：清
体裁：五言排律

西山大田外，荣禄启专祠。旧德传为政，清芬合诵诗。祭分唐世系，象表古威仪。老屋梅花树，新墙杨柳枝。书函留宅相，经术记门楣。见说何无忌，来题齑臼碑。
丙辰重九邀同孔幼髯丈陈古华前辈徐惕庵农部何梦华上舍陈无轩广文登灵隐石笋峰和古华九言诗韵
作者：阮元
朝代：清
体裁：古风

城中风雨骚屑不我容，相约来登湖上之高峰。江山湖海向我共磊落，安能苦吟寒菊花蒙茸。前辈豪兴较我更十倍，先使研中硬语除纤秾。近来尘疴不药而自愈，惟觉高秋爽气来相逢。忆昔策马秋过华不注，徐君与我健足皆无筇。直穿百丈石壁龙洞出，岩下馀客瑟缩不敢从。又曾登岱题字摩崖下，篮舆出入动与云霞冲。其时正值九月上弦后，足底罗列万朵青芙蓉。即今石笋峰前树奇绝，焉比对松岩外之长松。诸君有未游者有游者，终当继此禽向双高踪。归舟狂兴入诗亦入酒，西山峰影竞落深杯浓。回看白云横断共登处，高楼百尺合卧陈元龙。
东台待月
作者：阮元
朝代：清
体裁：五言律诗

东岭生明月，悠悠照远村。天光澄碧落，山影接黄昏。颇不负今夕，祇因游此园。归来行竹径，相送似柴门。
东园初夏
作者：阮元
朝代：清
体裁：五言排律

初夏尚清和，东园日日过。双池凉气合，三径绿阴多。瘦鹤常随步，幽禽各占窝。引飞新燕子，乱叫野鹦哥。苋染胭脂饭，蚕收栗茧蛾。奇花现优钵，鲜果结频婆。袅袅风抽笋，琅琅雨打荷。窗深时可卧，琴在不须歌。携幼还扶杖，看山更上坡。但逢娱意处，休问老如何。
东园夏日
作者：阮元
朝代：清
体裁：七言律诗

园池长夏树扶疏，侍到閒时意自如。为试轻鞋去寻鹤，但抛香饵不钩鱼。老年可得惟加饭，结习难除尚著书。俗客何来诗客少，使君家似野人居。
东园夏日
作者：阮元
朝代：清
体裁：五言律诗

春花未及看，及看夏初花。树结蘋婆果，田生哈密瓜。抽丝成茧邑，割蜜散蜂衙。倦向此园卧，便如归我家。
东园夏日·其一
作者：阮元
朝代：清
体裁：七言律诗

东园积雨半归池，密树阴阴日影迟。苍鼠避人衔柏子，红鱼浮水唼蘋丝。几层石磴登临处，四面云山坐看时。杖得青藜随步稳，不妨竹笠向风欹。
东园夏日·其三
作者：阮元
朝代：清
体裁：七言律诗

方塘砌石接平沙，白藕栽成看水华。落日晒香宜晚饭，晓凉收露点春茶。阑边雨过翠痕响，竹里风来红影斜。就此课孙知雅训，花名菡萏叶名蕸。
东园夏日·其二
作者：阮元
朝代：清
体裁：七言律诗

早衙散后掩园屝，气候温凉验化机。蜂蕊四时香不断，茧蛾五月破还飞。酿花成蜜供丸药，据树欧丝著絮衣。喜是郊原栽稻毕，橡林又报野蚕肥。
东园夏日·其四
作者：阮元
朝代：清
体裁：七言律诗

菜圃斜阳小屋晴，绿杉林下晚风清。豆篷瓜架随人坐，瓠叶茄花碍足行。素饱宜知藜藿味，忘机可听桔槔声。閒来颇爱灌园叟，除却肩锄无世情。
东园残腊
作者：阮元
朝代：清
体裁：七言律诗

几曾孤负好年华，如此园林听放衙。三径有苔皆步鹤，一年无日不看花。筹边心力营巢鹊，送腊时光赴壑蛇。除却雷塘庵外雪，末应春雨更思家。
东林道中咏肩舆瓶中桂花·其一
作者：阮元
朝代：清
体裁：七言绝句

洪都秾桂绽新黄，折向肩舆石路长。何异桂林三百里，行人步步得秋香。
东林道中咏肩舆瓶中桂花·其二
作者：阮元
朝代：清
体裁：七言绝句

篮舆未肯留莲社，五柳先生自有家。若是桂香应小住，料因不爱白莲花。
中岳嵩高诗三首 其一 太室
作者：阮元
朝代：清
体裁：古风

粤若稽山经，太室维高嵩。尔雅释礼祀，肇为五岳中。阳城测土圭，外方连大熊。太岁在戊辰，春仲山气融。㻬琈丽朝阳，䔄草披东风。我来祭庙廷，敢谓精诚通。峻极仰方正，深蔚含和冲。明神若降鉴，昭然垂太空。
中岳嵩高诗三首 其三 启母石
作者：阮元
朝代：清
体裁：古风

启母候禹饷，闻鼓母乃来。跳石鼓误鸣，涂山惭见能。母往二室间，化石不肯回。禹曰归我子，启生石遽开。鸿烈集古训，斯言何怪哉。班书载汉诏，石已居山隈。我乃向石拜，揽古登崔嵬。曷观诗颂篇，鸟迹生郊禖。
中岳嵩高诗三首 其二 少室
作者：阮元
朝代：清
体裁：古风

少室峙天西，势并太室高。定思渺难陟，但觉神理超。峰岩削雷雨，灵爽通云霄。敷以帝休华，流以白玉膏。轘辕辟左关，险隘同成皋。汉武华西来，于此获駮麃。登礼罔不荅，二室各一牢。岂期少姨碑，摛藻惟其佻。
中秋塔镫
作者：阮元
朝代：清
体裁：七言律诗

月中塔影又悬镫，丈六支提九节青。一夜忽看造阿育，二分无赖照栖灵。花明滇上昆华馆，秋满江南福寿庭。万里清辉共回首，天边风露度疏星。
中秋宜园镫月
作者：阮元
朝代：清
体裁：七言律诗

小园蝶梦记秋亭，又是滇园梦蝶醒。树静花凉秋淡沱，镫红月白意珑玲。颇来乡思摇银烛，共写诗心入�屏。更现中庭香塔影，似偕梦得上栖灵。
中秋小园镫月
作者：阮元
朝代：清
体裁：六言诗

小园镫影花影，彻夜草香露香。遥忆二分明月，平开一半秋光。
中秋小园镫月
作者：阮元
朝代：清
体裁：七言律诗

秋宵凉气满花台，几度閒园剪烛来。杂树阴中镫影乱，流云鈌处月华开。衣深应有三更露，研净原无一点埃。共把清吟酬此夕，不催弦管不衔杯。
中秋日山庄恩赐曲宴用唐王建诗韵
作者：阮元
朝代：清
体裁：七言绝句

宫槐月上动昏鸦，赐宴归来烛巳花。今夜真如天上住，琼楼西畔一仙家。
临淮关阻雨
作者：阮元
朝代：清
体裁：七言绝句

清明旅馆原宜雨，杨柳桃花最见春。短榻横风看步马，长淮绕户固留人。
为新城王文简公书立墓道碑
作者：阮元
朝代：清
体裁：七言律诗

先生墓道在山阿，两载輶轩伏轼过。司李吾乡推大雅，皋陶从古善赓歌。翰林风月谁能似，齐鲁声华近若何。多恐此碑容易泐，未如诗卷不消磨。
为朱椒堂题朱氏月潭八景图册·其一
作者：阮元
朝代：清
体裁：五言绝句

黄鸟何睍睆，杨柳何依依。未若紫阳山，鹡鸰鸣且飞。
为朱椒堂题朱氏月潭八景图册·其七
作者：阮元
朝代：清
体裁：五言绝句

晚山绿沈沈，平林烟漠漠。间杀寺门秋，一杵残钟落。
为朱椒堂题朱氏月潭八景图册·其三
作者：阮元
朝代：清
体裁：五言绝句

苔矶新绿湿，隔溪烟雨暗。垂钓本忘机，清川向人淡。
为朱椒堂题朱氏月潭八景图册·其二
作者：阮元
朝代：清
体裁：五言绝句

松石交清苍，晴岚浮暖翠。虚亭寂无人，此中有古意。
为朱椒堂题朱氏月潭八景图册·其五
作者：阮元
朝代：清
体裁：五言绝句

月出东南隅，澄潭影先得。疏林风定后，浮作淡黄色。
为朱椒堂题朱氏月潭八景图册·其八
作者：阮元
朝代：清
体裁：五言绝句

空山多雨雪，尚有千年树。诗人慕月潭，敝庐在何处。
为朱椒堂题朱氏月潭八景图册·其六
作者：阮元
朝代：清
体裁：五言绝句

莫买鹅溪绢，画作堂前屏。请看南山色，㬪如螺髻青。
为朱椒堂题朱氏月潭八景图册·其四
作者：阮元
朝代：清
体裁：五言绝句

一夜风雨声，䀨耳何纵横。晓来看飞瀑，石上春雷鸣。
丽江雪山
作者：阮元
朝代：清
体裁：五言绝句

上关山缺处，北望何茫茫。天低雪山出，白影交青苍。
乙酉仲冬望日阅碣石镇水陆兵全海肃清夜看海月
作者：阮元
朝代：清
体裁：古风

我看月圆几百回，何曾看月海上来。也曾两度涉沧海，月黑水深云不开。碣石南边无石处，再欲南行行不去。楼船直跋岸根来，马足惊溅浪花驻。东海苍茫月巳高，西海朦胧日初暮。此时冬半暖如秋，碧海青天汗漫游。万里绝无山碍目，三更况有月当头。当头月照山头碣，海光如镜潮如雪。今夜天空水亦澄，昔年气恶常侵月。风伯曾令交阯平，水仙终在温州灭。漫言清晏不扬波，一万犀军还荷戈。月当盈处常愁缺，如此沧洲傲若何。
乙酉春夏间屡登粤秀山憩坐学海堂因题
作者：阮元
朝代：清
体裁：古风

夙好在诗书，高情属云岫。峨峨粤台心，尽启南海秀。层岩三叠成，古木百年茂。堂开古木中，木让乃肯构。堂前独宏敞，山海得奇觏。堂后倚碧岑，清樾密云覆。翳荟与繁柯，夹荫堂左右。海月出黄昏，新凉满晴昼。山水湛清华，动静验乐寿。炳焉有文章，壮丽复沈厚。山房在翠微，精舍颇不陋。到此林更深，轩户殊气候。最高结笠亭，望远又明透。随山为缭垣，万绿围一囿。堂房易于新，树石难此旧。何由新耳目，还以古籍授。
乙酉春宿端州阅江楼四夜
作者：阮元
朝代：清
体裁：七言律诗

端州四度阅兵来，今日春光晴后开。著眼无非好山水，高眠难得此楼台。窗前岚气凉如雨，枕底江声隐似雷。回忆昔游何处胜，祗曾一榻卧天台。
九华忆古二绝·其一
作者：阮元
朝代：清
体裁：七言绝句

九峰缥渺一云连，朵朵莲华碧上天。试把山光比诗思，飘然真似李青莲。
九华忆古二绝·其二
作者：阮元
朝代：清
体裁：七言绝句

云中一一出青尖，风力谁能似此铦。欲与荆公斗诗笔，故应好处是修纤。
九日登西台
作者：阮元
朝代：清
体裁：七言律诗

九日登台近更宜，丰年佳气满昆池。直从绿雨铺成后，看到黄云捲尽时。拙政无如观穫乐，新炊端可望烟知。白粳一石银才两，谷贱伤农是谬词。
九月廿一日舟至瓜步康山主人江表叔文叔送余至江上乃同为金焦之游是日秋雾晓敛澄江无浪遂登金山步玉带桥憩水月庵观坡公玉带时风从东南来三折帆至焦山丹徒县尹万君亦拿舟登山偏游林径过危栈观陆务观题名历松寥阁海云堂诸精舍观周南仲鼎瘗鹤铭残字及余所置汉定陶鼎山有僧巨超号借庵工诗以新诗一卷相示过午登舟北固诸山苍然屏立高帆纵横上下无际两岸秋芦作花数十里明若积雪风力催舟飒然巳至京口矣为赋二律简康山主人兼寄借庵万令尹·其一
作者：阮元
朝代：清
体裁：七言律诗

扬州箫管卧听回，瓜步红船雾里催。渡口有人共帆楫，江心何地起楼台。桥痕挂水夜潮落，塔影横空秋日开。解识坡公留带意，百年能得几回来。
九月廿一日舟至瓜步康山主人江表叔文叔送余至江上乃同为金焦之游是日秋雾晓敛澄江无浪遂登金山步玉带桥憩水月庵观坡公玉带时风从东南来三折帆至焦山丹徒县尹万君亦拿舟登山偏游林径过危栈观陆务观题名历松寥阁海云堂诸精舍观周南仲鼎瘗鹤铭残字及余所置汉定陶鼎山有僧巨超号借庵工诗以新诗一卷相示过午登舟北固诸山苍然屏立高帆纵横上下无际两岸秋芦作花数十里明若积雪风力催舟飒然巳至京口矣为赋二律简康山主人兼寄借庵万令尹·其二
作者：阮元
朝代：清
体裁：七言律诗

布帆收向午潮中，松阁云堂曲栈通。终古碧螺浮海气，满山黄叶受江风。巳看宝意生双鼎，更喜诗情属巨公。手把一编归北固，芦花如雪夕阳红。
九月望裕陵礼成旋跸复奉命敬阅山陵工程留住四日每当夜月瞻望松山潸焉出涕谨成八韵
作者：阮元
朝代：清
体裁：五言排律

恸哭龙輴外，桥陵巳闭宫。千官归扈跸，一介代司空。凿石题名马，攀髯泣宝弓。松楸孤月下，楼殿万山中。星斗环人近，神灵护势雄。定知雷雨后，直使地天通。肃穆常侵夜，悲思直溯风。何当春祭毕，还从属车东。
予在山左畜一马甚骏驰驱齐鲁动致千里及至浙出必以舟不施鞍勒者辄浃旬日柔脆以死诗以惜之
作者：阮元
朝代：清
体裁：七言律诗

腐儒岂是九方歅，负尔昂藏六尺身。空使湖山埋白骨，未从秦楚踏黄尘。悬金难得无双士，裹革从来有几人。我本将家羞堕武，敝帷零落下檀轮。
二月十七日过皋亭山看桃花用六言律体
作者：阮元
朝代：清
体裁：六言诗

皋亭山下春色，甘遁村前夕阳。柳叶才匀鸭绿，菜花尽染鹅黄。双桥远水弄影，画舫晚风载香。况是碧桃万树，我来权作渔郎。
二月十八日雪后独游万柳堂题壁间元人雪景画中
作者：阮元
朝代：清
体裁：古风

佛龛拾得元人画，装成重向东廧挂。遗留想是佳山堂，一百馀年僧不卖。画中白雪粉痕多，冰泉值擘青山界。两客策骑同折梅，绢色虽渝犹不坏。欲题未题待雪来，直到中春雪始快。疋马披裘独出城，要看图中斗光怪。诗成晴雪满松篁，云破阳春扑廧晒。
二月大考纪恩一首
作者：阮元
朝代：清
体裁：七言律诗

乞假方期省故园，敢期亲擢冠词垣。曾将一册邀宸赏，更幸连篇被御论。备尹青宫堂有范，值班西殿室皆温。微臣何以殚心力，始荅生成旷代恩。
云南督署之东园亭馆花木之胜为历任所未有心念此间宜有鹤未几日忽飞一白鹤来翌日又有一鹤盘旋空中鸣声相呼薄暮并集于园月余遂驯且能舞矣作来鹤篇
作者：阮元
朝代：清

我入滇池数千里，载万卷书非得已。不将一鹤伴琴来，多恐禽轩累行李。宜园亭馆清如仙，周遮竹地梅花天。间阶十丈草如席，惜少皋羽来蹁跹。忽听园中发清唳，亭边横落车轮翅。一鹤适从何处来，老叟灌园诧奇事。一鹤忽来已诧奇，习日又得一鹤随。嗟我念鹤鹤岂知，鹤来随我谁使之。胎仙识我是清俸，肯来啄料兼催诗。我诗昔未向鹤吟，今与尔同万里心。羽带点苍山上雪，梦入澜沧江水深。风和对舞百花下，露寒相警青松阴。如此园林如此鹤，屈指廿年无此乐。惟忆春明仙蝶来，修书未了秋花落。
云南督署之东园亭馆花木之胜为�任所未有心念此间宜有鹤未几日忽飞一白鹤来翌日又有一鹤盘旋空中鸣声相呼薄暮并集于园月馀遂驯且能舞矣作来鹤篇
作者：阮元
朝代：清
体裁：古风

我入滇池数千里，载万卷书非得已。不将一鹤伴琴来，多恐禽轩累行李。宜园亭馆清如仙，周遮竹地梅花天。閒阶十丈草如席，惜少皋羽来蹁跹。忽听园中发清唳，亭边横落车轮翅。一鹤适从何处来，老叟灌园诧奇事。一鹤忽来已诧奇，翌日又得一鹤随。嗟我念鹤鹤岂知，鹤来随我谁使之。胎仙识我是清俸，肯来啄料兼催诗。我诗昔未向鹤吟，今与尔同万里心。羽带点苍山上雪，梦入澜沧江水深。风和对舞百花下，露寒相警青松阴。如此园林如此鹤，屈指廿年无此乐。惟忆春明仙蝶来，修书未了秋花落。
云南督署宜园十咏 其一 仙馆昙云
作者：阮元
朝代：清
体裁：古风

昙云覆昙花，昙花护仙馆。云蒸晓露香，花散春云满。我无仙释情，怡云亦萧散。终朝趣事心，暂许对花懒。
云南督署宜园十咏 其七 石彴观鱼
作者：阮元
朝代：清
体裁：古风

濠梁说鱼乐，机锋法始开。固知斗狂禅，本自清谈来。独游石池上，悠然得所哉。欺方乃君子，非道枉庸材。
云南督署宜园十咏 其三 南轩赏雨
作者：阮元
朝代：清
体裁：古风

春雨何处来，春云起昆海。随风过南轩，天意实潇洒。安得坐佳士，品诗索真解。我纵不醉吟，玉壶杏花买。
云南督署宜园十咏 其九 竹林茶隐
作者：阮元
朝代：清
体裁：古风

山隐在粤西，竹隐在粤东。今游滇水园，所隐将毋同。閒步玲石径，静坐深篁中。茶烟藏不得，轻飏林外风。
云南督署宜园十咏 其二 虚斋香雪
作者：阮元
朝代：清
体裁：古风

有梅斋已清，况是梅皆老。繁枝满覆檐，苔根亦合抱。得雪香极清，无雪香更早。春深阶下晴，落素不可埽。
云南督署宜园十咏 其五 花棚序射
作者：阮元
朝代：清
体裁：古风

昔在杭州时，西围曾射鹄。三十有二年，此怀颇枨触。两臂亦已衰，弯弧力不足。惟呼健儿来，花棚看飞镞。
云南督署宜园十咏 其八 宜亭来鹤
作者：阮元
朝代：清
体裁：古风

翩翩双白鹤，飞来亦何奇。顿使虚庭前，松柏增清姿。我来看鹤舞，鹤亦听我诗。鹤固宜此园，园得鹤更宜。
云南督署宜园十咏 其六 蔬圃咬香
作者：阮元
朝代：清
体裁：古风

种菊成老圃，种菜成家园。新霜压肥绿，清妙殊鸡豚。短锄亲手斸，煮以佐晚飧。试语知味者，其香尤在根。
云南督署宜园十咏 其十 □岭怡云
作者：阮元
朝代：清
体裁：古风

岭上多白云，云岂为我白。我情自与怡，持之亦无迹。石台览四山，悦性永晨夕。自署曰云翁，不复分主客。
云南督署宜园十咏 其四 山房贯月
作者：阮元
朝代：清
体裁：古风

我家贯月船，千里淩沧江。船不到滇池，山房抵小艭。明月随我来，夜夜贯八窗。窗西曲池水，印月得一双。
云南金山寺茶亭
作者：阮元
朝代：清
体裁：联

买丝客去休浇酒；糊饼人来且吃茶。
五日濯缨桥小集迟马秋药前辈小疾不至以诗来即和原韵
作者：阮元
朝代：清
体裁：古风

泺泉涌地出，城里流汗漫。吾家散衙处，汩汩穿葭薍。此境虽荒率，颇受冷士盻。鱼依桥影聚，鹤应人声唤。迟客独不来，坐久风荷乱。小疾居泺源，诗情隔湖岸。今日当薰浴，未有綵丝绊。求炙及鹗羹，好音在芹泮。我有铜艾虎，持同梁镜看。诸生各成诗，愿就君改判。我有石菖蒲，连络根不断。凿凿见清水，蓬莱白石弹。节物无好句，坡公应知叹。落日池上饮，赖有颜与段。展读所得碑，石墨光灿灿。
五更过苏堤列炬中见桃柳正妍
作者：阮元
朝代：清
体裁：古风

清钟动疏樾，缺月犹在天。山光馀夜碧，湖水生春烟。春烟约微风，飞落苏堤边。我骑青骢来，暗柳拂丝鞭。行灯一路明，照见桃花鲜。譬如蓬岛夜，绰约栖群仙。烛龙启潜蛰，惊起仙人眠。寻常春梦浓，日影移花砖。今宵破春晓，醒在群花先。东方云渐白，六桥虹影圆。不惜沾衣露，湿红殊可怜。
五月二十一日晓登吴山有晴意复泛舟入西湖遂大霁
作者：阮元
朝代：清
体裁：古风

破晓登吴山，来风力尚微。扁舟入西湖，泠然吹我衣。西北双峰高，雨气犹霏霏。东南倚山郭，隐隐明朝晖。飒然长风至，与波相因依。初日忽潋滟，败云自翻飞。柔橹划清朗，照见山四围。江湖卑湿气，廓然空所归。归来日未午，园林地渐晞。抚我壁上琴，燥气生金徽。
五月廿七日内子生辰复避客独游荔支湾憩擘荔亭归示福祜孔厚即用前寒韵加删韵
作者：阮元
朝代：清
体裁：古风

荔支湾中水几湾，荔支仙成十万丹。我独棹船出江关，穿林拂叶来河干。羊城六度荔子殷，昌华故苑今才看。赤霞绛雪何斓斑，就树颇有游人餐。柴门草阁见青山，雨馀五月江深寒。野塘荷气清如蕳，白菡萏摇翡翠盘。亭林静寂泉幽潺，况有黑叶垂晶丸。夏游得隐荔树间，春游竹里吟檀栾。归来写诗自解颜，为此枉驾真古欢。若非避客来偷閒，尔亦叹我清游难。
京师扬州会馆第三层院中种竹百馀竿题其轩曰小竹西
作者：阮元
朝代：清
体裁：古风

繁华庸何伤，惟趣不可俗。歌吹沸天时，但须一路竹。维扬置行馆，近在韦杜曲。已围桃李园，更筑筼筜谷。为竹作主人，何止恋三宿。人苟无世情，谁住春明屋。所赖有此君，潇洒慰幽独。九陌多风尘，适馆方有毂。入门拂缁衣，一笑对青目。宛然禅智西，亭外千竿绿。
仙馆东新开二方石池一栽荷一养鱼池上栽蘋果树二株梨二株并于园南栽橡养山蚕以为民先
作者：阮元
朝代：清
体裁：七言律诗

墙东荒地手亲锄，砌石栽花二月初。两树甜梨两树柰，一池香藕一池鱼。才教园客来烘茧，也看家儿学著书。除却煮茶兼解字，更应何事算公馀。
仙馆花台欲栽牡丹价贵遂栽蜀葵
作者：阮元
朝代：清
体裁：七言绝句

十户中人赋换花，此情曾动乐天嗟。何如多买葵花种，终岁倾心向日华。
以八月十六日为中秋
作者：阮元
朝代：清
体裁：七言绝句

雨馀昨夜无明月，三五佳时室上楼。忽计今宵月才望，正该十六作中秋。
以园中柿芥饷莘农中丞见谢长篇因亦以诗相酬
作者：阮元
朝代：清
体裁：古风

既不能为田舍翁，毛锥长剑谁雌雄。不如治事有清暇，可以老圃兼老农。东园古杮高五丈，二三千颗垂秋红。凌霜摘落去其涩，甘脆与梨争异同。秋来北地寄菜种，入土即绿成晚菘。蔓菁香芥泼生辣，咬根得味亦禦冬。东邻西邻井薄瀹，倾筐送去田家风。幕掾分尝牙将笑，两家气味皆冬烘。果然牙齿嚼清慧，已有长句来诗筒。君迁入赋亚平仲，元修有菜吟苏公。君不见吾家閒地尚数亩，新栽小麦青茸茸。好侍明年作饼饵，只鸡斗酒相过从。试将野叟茅屋趣，纳入戟辕园圃中。
以沈檀为勾股形笔筒嵌镜于其□处即以为砚屏照墨也刻诗代铭
作者：阮元
朝代：清
体裁：五言排律

岂独管为城，兼因砚作屏。开奁回玉照，脱颖破春暝。石洗池分镜，花生笔有瓶。墨光浮潋滟，烛影射珑玲。雅制宜宵课，新诗抵篆铭。儿时书味在，还忆一镫青。
仲冬诣天竺复同孙莲水吴山尊汪芝亭李四香陈曼生陈云伯林庾泉焦里堂过灵隐蔬饭冒雪登西湖第一楼
作者：阮元
朝代：清
体裁：古风

空山寂无人，同云闇然合。微雪何荒寒，僧境颇宜腊。翩翩群屐来，开堂见老衲。炉火爇松明，茶烟出禅榻。煮笋出山去，湖光更萧飒。橹声动烟水，如与雁相答。山楼对南屏，万树拥一塔。窗虚众影归，怀冲雅情洽。古人重清游，良贵朋簪盍。寄言儒家子，禅悟不可杂。
仿铸汉建初铜尺歌和翁覃溪先生
作者：阮元
朝代：清
体裁：古风

苏斋寄我汉尺篇，三尺分弆诗应联。摩挲蠖屈屡叹息，此尺与我尤多缘。江都闵氏旧宝此，鉴藏尚在吾生前。家乡汉石竟手获，吉金岂不增惜怜。一从法物归阙里，较量礼器相后先。忆昔再试四氏学，量才借尺曾两年。自兹一别十七载，壬申复由鲁至燕。苏斋重见喜作考，叶氏仿古铸且镌。翁叶阮各得其一，日本铜质镕精坚。我曾获燬越南印，模铸汉尺分豪悬。叶氏铸用原尺较，一丝不爽符货泉。世间尚有晋前尺，周汉尺赖拓本传。晋尺亦为我所得，复斋宋册相骈连。积古斋中列观八，商角周罍及汉砖。末列一观汉鼎尺，定陶仿铸量与权。惟度量衡共二器，周汉制度今兼全。古今度数无二理，适于世用斯为便。测量粟米刱捷法，一尺算遍船五千。寒冬垆火小阁暖，淮阴官舍如琅嬛。诗成握尺天欲雪，茶瓯香杂沈坛烟。
伊中丞过东园蔬饭见示一律即和原韵
作者：阮元
朝代：清
体裁：七言律诗

园如谷口有山桥，客似濠梁同见招。风里笋稍抽笔直，雨馀荷盖泻珠摇。回廊隐隐茶烟飏，行灶青青菜把饶。共此筹边多少事，苦心却不是诗瓢。
伊墨卿太守由闽赴都过南昌赋别
作者：阮元
朝代：清
体裁：五言律诗

夜雨尊前酒，新晴柳外莺。洪都三宿住，淮海十年情。孑孑皆孤子，嘤嘤是友生。此行广陵郡，一路埭棠清。
会稽山谒大禹陵
作者：阮元
朝代：清
体裁：古风

会稽巨镇东南雄，宛委峦嶂摩青空。文命之陵据吕墨，朝衣九拜扬春风。典谟有字迁有纪，岂假弱笔陈丰功。惟思禹德在于俭，无间再叹世折衷。山川主名遍天下，此山不载禹贡中。扬州域广渐海表，刊定未纪夷与戎。东教躬劳遂道死，参耕垄亩封葛桐。陵者葬陵泽葬泽，苍梧之野将毋同。岂如后人诡且侈，沙邱还至咸阳宫。子元诞妄太白陋，乱引汲竹疑重瞳。夏家天下子亦圣，曷为薄葬于越东。试以吾言问二子，无稽之说将立穷。我拜既毕题窆石，白云满穴春阳红。帝之瑞应气郁郁，神所出入光熊熊。重黎受命地天绝，惟有陵镇犹相通。
会试闱中夜雨和石君师韵
作者：阮元
朝代：清
体裁：五言律诗

人材昭代盛，渊薮尽充赢。鉴别推先辈，师资得老成。风流归古籍，雷雨莅清盟。况有文昌气，银河洗甲兵。
伯玉亭节相寄示临安平夷纪事诗书答二首·其一
作者：阮元
朝代：清
体裁：五言律诗

元老奋天戈，平夷埽穴过。将军依大树，百姓种新禾。斩闿劳诸葛，收徵倚伏波。若非公速捷，吾亦警牂牁。
伯玉亭节相寄示临安平夷纪事诗书答二首·其二
作者：阮元
朝代：清
体裁：五言律诗

同备宫寮后，怀人三十年。使车久离别，诗砚各磨研。吾鬓巳非昔，公颜岂似前。何时同剪烛，重话菊花天。
住大理阅兵三日看点苍山
作者：阮元
朝代：清
体裁：古风

峨峨点苍山，苍翠极可爱。平列十九峰，峰峰染螺黛。两峰夹一溪，十八溪为界。林樾矗浮屠，岚霭罩阛阓。何幸见此山，心目多所快。其一在于云，终年生叆叇。有时冠峰顶，不动镇相盖。有时束山腰，飞白若长带。有时竞出岫，棼如擘絮碎。四山皆无云，独此云常在。其一在于雪，山顶雪最大。冬春雪未奇，六月白何怪。我来九月中，夜雪积岭背。皑皑亦终日，不畏秋阳晒。其一在于泉，山罅分流派。磊落归百桥，清泠漱鸣濑。穿城为渠塘，灌田作沟浍。家家可流觞，处处响水碓。其一在洱海，东望气沆瀣。叶榆成巨浸，南北两关隘。必有千顷波，始与此山配。海光开月镜，恰共屏山对。苍屏百廿里，我来坐屏内。地因高乃寒，山在西易晦。三宿未及登，亦足揽胜概。唐宋诸诗家，罕到此边塞。遂使古大山，寂寞经屡代。笑我两鬓霜，吟到万里外。所游天下山，曾陟嵩衡岱。壮阔有过之，雄秀此无赛。寄诗未游人，聊以当清话。他时浓设色，一卷好图绘。
余不能饮最多一杯而已滇园梅花盛开不可无酒命酿白糯数日即熟花下欣然小酌仍不能醉诗以自嘲
作者：阮元
朝代：清
体裁：七言律诗

远游吾得渡澜沧，惜未随花入醉乡。万蕊已成香雪海，一缸宜酿玉浮梁。咏唫大可思何逊，慷慨如将傲杜康。毕竟先生真醉否，深杯还是浅相尝。
余屡过罗浮山下皆未入山诚以地方供帐俗习牢不可破减从径行殊为无谓弓刀小队更非所宜乙酉冬阅兵惠潮六过此山亦惟遥看山色而巳
作者：阮元
朝代：清
体裁：七言律诗

六次罗浮山下过，不曾去问铁桥津。祗因俗吏能留我，未免名山屡笑人。胡蝶聊同故园梦，梅花岂向达官春。转因天界三峰远，离合烟云更有神。
余抚浙江江西皆曾修建乡闱号舍今督粤粤闱号舍七千六百馀间更湫隘皆改建宽大之秋兼抚印监临乡试书志一律
作者：阮元
朝代：清
体裁：七言律诗

广厦何曾有万间，聊开矮屋庇孤寒。节交白露天犹暑，气吐青云地忽宽。爽垲竟饶迁舍乐，风檐颇似在家安。他年多士儿孙住，可识从前坐卧难。
修广州城及城北五层楼工成
作者：阮元
朝代：清
体裁：七言律诗

山如海上驾金鳌，跋浪腾云势太豪。霸气欲销千里远，神楼须压五层高。古人颇尽经营力，来者何辞匠作劳。圣代年逾周代久，此城永不有陀嚣。
修暴书亭成题之
作者：阮元
朝代：清
体裁：七言律诗

久与垞南订旧盟，江湖踪迹发星星。六旬归筑三间屋，万卷修成一部经。绣鸭滩头秋芋熟，落帆步外古槐青。笛渔早死双孙老，谁暴遗书向此亭。
修西湖行宫毕奉安仁皇帝纯皇帝龙牌恭纪
作者：阮元
朝代：清
体裁：七言律诗

两朝德泽满南中，越水吴山御舫通。县圃马归犹勒石，鼎湖龙去尚遗弓。百官载主来行殿，双辇扶轮过梵宫。岂似连昌旧词客，风前但咏落花红。
倚松书屋斋居
作者：阮元
朝代：清
体裁：七言律诗

斋居小屋意从容，卧听茶声起看松。窗外露寒双立鹤，城头风定二更钟。掩书颇似学僧静，拙政还当愁我慵。为忆选楼斋宿处，春花满院月溶溶。
倚松书屋春祭斋居
作者：阮元
朝代：清
体裁：古风

屋前梅树老于我，窗后支床皆古松。晚阶仍煮六安茗，早饭特剪东园菘。西山朝来有爽气，太华夜碧闻清钟。衰翁终不悟道妙，惟将戒慎持温恭。
偕仲嘉宿雷塘庵楼
作者：阮元
朝代：清
体裁：古风

空山雨雪独立时，何人至此方能悟。情回意迥得返真，世俗那得知其故。松楸多风草多霜，暂来洒涕栖雷塘。墓门夜雾月少光，庵楼剪镫寒对床。宦游光阴最飘忽，支枕阡冈能几月。村屋荒鸡叫明发，弟入江城兄往粤。此间雪径寂无人，岂换初心对华发。
偕张芰塘步过渡春桥小憩倚虹园
作者：阮元
朝代：清
体裁：七言律诗

几年不到平山下，今日重来太寂寥。回忆翠华清泪落，永怀诗社旧人彫。楼台荒废难留客，花木飘零不禁樵。剩有倚虹园一角，与君同过渡春桥。
兖州道中
作者：阮元
朝代：清
体裁：七言绝句

平田泉水自成渠，村口秋林日影疏。著我肩舆安稳过，半看黄叶半看书。
入古北口
作者：阮元
朝代：清
体裁：七言绝句

策马初回紫塞间，斜阳闲煞万重山。晚来小雨西风急，人与秋云共入关。
入念 其一 雷塘庵
作者：阮元
朝代：清
体裁：五言律诗

我念雷塘北，庵楼对汉陂。松楸阡外路，霜露墓前碑。每遇欢华境，常思闇淡时。昔年翘足卧，幽独避人知。
入念 其七 曲江亭
作者：阮元
朝代：清
体裁：五言律诗

我念曲江曲，亭中王子猷。诗钞千卷富，竹看万竿修。红雨桃花涨，黄云稻叶秋。所思殊邈邈，曾此泛虚舟。
入念 其三 珠湖草堂
作者：阮元
朝代：清
体裁：五言律诗

我念珠湖岸，先人旧草堂。到门布帆落，曳屐板桥长。偶捕鲜鱼煮，旋春新稻尝。农乡好风景，那得久相忘。
入念 其二 隋文选楼
作者：阮元
朝代：清
体裁：五言律诗

我念选楼下，廊虚窗复深。诗书秋客意，金石古人心。自我闭门去，是谁凭槛吟。却留经诂在，聊复拟珠林。
入念 其五 平山
作者：阮元
朝代：清
体裁：五言律诗

我念平山路，清溪十里源。如将万花谷，并作一官园。烟月家家舫，楼台处处门。卅年阅川岳，丘壑不忘鲲。
入念 其八 木兰院
作者：阮元
朝代：清
体裁：五言律诗

我念木兰院，废城隋故宫。一林黄叶树，千载碧纱笼。礼塔思坡老，闻钟谈敬公。墓庵殊不远，香火老僧同。
入念 其六 康山
作者：阮元
朝代：清
体裁：五言律诗

我念康山上，高堂出女陴。旧题思白笔，雅集曝书诗。竹马曾游处，蒲帆屡过时。故家惟此在，悽绝失兰池。
入念 其四 北湖祠楼
作者：阮元
朝代：清
体裁：五言律诗

我念祠楼上，西窗对墓田。小桥横白水，老树带苍烟。归梦曾三宿，乡心在百年。杜公有圆石，敢与郭香镌。
入月七日又泊
作者：阮元
朝代：清
体裁：五言律诗

爱此秋船月，清光逐夜添。特移欹几烛，尽捲压窗帘。露气沈沈净，风漪细细恬。绝胜官阁里，颇热闭深严。
八月十五日浙江提督邱公会福建提督王公于宁波普陀洋十七日先追及蔡牵于台州鱼山洋击之十八日复会击之于温州黑水洋沈其船牵及其妻子皆死于海诗以志慰
作者：阮元
朝代：清
体裁：七言绝句

八月温台急水师，孙恩海上族全夷。定知故帅神灵在，看尔长鲸就戮时。
八月十五闱中作用坡公八月十五催试官诗韵
作者：阮元
朝代：清
体裁：古风

八月十五夜，月爱杭州好。西子湖边似蟾窟，试官堂外如仙岛。少年科第不觉难，为叹白袍人易老。八月十八潮，其险天下无。海水骤来高一丈，长堤力护役万夫。涛声入院夜舂枕，惊梦常绕双浮屠。世间万事难预必，三更无云月始得。我且向东看月背官烛，远寄羽书招海鹄。
八月望后至海宁州登海塘观潮
作者：阮元
朝代：清

钱塘江潮秋最巨，未抵盐官十之五。我来盐官塘上立，月初生霸日蹉午。江水忽凝不敢东，海口哆张反西吐。潮不推行直上飞，水不平流自僵竖。海若凭陵日再怒，地中回振千雷鼓。马衔高坐蛟鼍舞，拔箭倒发钱王弩。须臾直撼塘根去，摇动千人万人股。如卷黑云旋风雨，如骋阵马斗貔虎。如阴阳炭海底煮，如决瓠子不能御。三千水击徙沧溟，十二城堕倒天柱。气欲平吞于越天，势将一洗余杭土。吁嗟乎，地缺难得娲皇补，大功未毕悲神禹。此是东南不足处，岂为区区文与伍。沧海桑田隔一堤，鱼龙黧首相邻处。我皇功德及环瀛，亲筑长防俾安堵。全用金钱叠作塘，不使苍生沐咸卤。迩来龛赭涨横沙，却指尖山作门户。雁齿长桩十万行，鱼鳞巨石三层础。王充论前有古迹，枚乘发后无奇语。吁嗟乎，此塘此潮共千古，词人心乐帝心苦。
八月望后至海宁州登海塘观潮
作者：阮元
朝代：清
体裁：古风

钱塘江潮秋最巨，未抵盐官十之五。我来盐官塘上立，月初生霸日蹉午。江水忽凝不敢东，海口哆张反西吐。潮不推行直上飞，水不平流自僵�。海若凭陵日再怒，地中回振千雷鼓。马衔高坐蛟鼍舞，拔箭倒发钱王弩。须臾直撼塘根去，摇动千人万人股。如捲黑云旋风雨，如骋阵马斗貔虎。如阴阳炭海底煮，如决瓠子不能禦。三千水击徙沧溟，十二城隳倒天柱。气欲平吞于越天，势将一洗馀杭土。吁嗟乎地缺难得娲皇补，大功未毕悲神禹。此是东南不足处，岂为区区文与伍。沧海桑田隔一堤，鱼龙黧首相邻处。我皇功德及环瀛，亲筑长防俾安堵。全用金钱叠作塘，不使苍生沐咸卤。迩来龛赭涨横沙，却指尖山作门户。雁齿长桩十万行，鱼鳞巨石三层础。王充论前有古迹，枚乘发后无奇语。吁嗟乎此塘此潮共千古，词人心乐帝心苦。
冒雨由缙云趋丽水道出桃花交青黄龙诸岭云气万状胜于晴时
作者：阮元
朝代：清
体裁：古风

春城晚逾暖，四山云气蒸。晓发缙云南，雨势方奔腾。延缘起修磴，岩壑来填膺。眼前快磊落，足底愁凌兢。傅壁凛倾涧，接石度高陵。路穷岭直立，遂乃冲云登。云深不见路，叱驭将母能。
写榜作
作者：阮元
朝代：清
体裁：七言律诗

列炬摇红唱夜阑，屏风老吏侍闱官。忽闻佳士心先喜，得上名经写亦难。撑拄五千古文字，销磨八百旧孤寒。榜花巳说孙山好，还向孙山以外看。
冬至前澹凝精舍閒坐
作者：阮元
朝代：清
体裁：七言律诗

滦水初归百事并，今朝稍觉案尘轻。日光当户玻璃暖，霜气入池沙石清。晚桂数枝依瘦菊，春兰一朵伴香橙。閒来一诵长杨赋，金碧离宫忆镐京。
冬至后连得大雪·其一
作者：阮元
朝代：清
体裁：七言律诗

风暖滇池冬不寒，同云难见彩云间。忽飞冰雪铺千里，直洒来牟饱百蛮。火热石垆怜蔀屋，时平铁甲解边关。登台更向园林去，放眼遥天万玉山。
冬至后连得大雪·其二
作者：阮元
朝代：清
体裁：七言律诗

百树松杉冻压枝，竹稍垂叶钓清池。即今玉圃携筇日，去岁黄河渡雪时。路有鸿泥已陈迹，家如琴鹤半轻随。况当香雪花初拆，合请皤翁坐咏诗。
冬至日澹凝精舍分咏得测晷
作者：阮元
朝代：清
体裁：古风

日行极南陆，短景缩昏晓。黄道廿四度，最远离赤道。往者必将返，经纬争分秒。我有铜象仪，泰西之所造。浑圜与平圜，规运穷苍昊。微阳射影筒，一点明且皎。简平记三拔，浑盖演之藻。化浑以为平，敛大寄之小。一尺铜箫中，极目望天表。何须针指南，所向无不了。日轮距天顶，今日最渺渺。斜升复旁降，半酉亦半卯。甲子交下元，日向北来绕。初昏测恒星，亦颇见参昴。仪背具方矩，望影兼直倒。高远此可求，不必学海岛。窥器惊其奇，掩卷叹兹巧。叠鼓夜沈沈，垂镫春杳杳。窗外寒月出，梅影落冰沼。明朝试来看，一线旭光早。
冬至日雪窗偶成
作者：阮元
朝代：清
体裁：五言律诗

南土候多暖，今年特地寒。朔风过彭蠡，快雪似长安。为此阴晴计，端因稼穑难。稍閒聊自慰，戾气净馀干。
净名寺蔬饭
作者：阮元
朝代：清
体裁：五言律诗

石色峰峰变，溪声步步斜。棕闾围野屋，杉竹隐春花。入寺听诗板，穿林斸笋芽。铁盂香稻饭，匙上有云霞。
凉堂
作者：阮元
朝代：清
体裁：七言绝句

曾闻水上结飞梁，目送清流下晋阳。欲借郦君经注笔，绿阴深处补凉堂。
凤阳涨阻夜泊
作者：阮元
朝代：清
体裁：古风

洪流下商亳，浩瀚失平楚。野岸不知名，危樯泊何所。瑟瑟淮南秋，潇潇夜深雨。我亦感江湖，镫前意千缕。那堪鸿雁声，嗷嗷又遵渚。
出古北口
作者：阮元
朝代：清
体裁：七言律诗

卢龙古塞晓霜飞，千里阴山铁作围。城窟水寒宜饮马，关门风紧乍添衣。到来几树初黄叶，此去无山不翠微。为语白檀沙上雁，江南依旧稻粱肥。
出古北口四百里至木兰围口
作者：阮元
朝代：清
体裁：古风

策马塞山下，泉石生清音。延缘入寒麓，霜色绚丹林。席狨在幽草，晚风吹我襟。夕阳下西山，朔气何萧森。牵驼饮回涧，牧羊散高岑。时有猎骑来，连鞯带皋禽。兹行洵孤立，徘徊独讽吟。有怀古卓歇，澹然多远心。
出山宿大荆营
作者：阮元
朝代：清
体裁：七言律诗

堠旗遥见大荆营，麦陇茶田取次平。斤竹涧通新驿路，石门潭抱小方城。沙边落日篮舆稳，渡口春风画角清。今日邮签促尘鞅，他年重与细经行。
出西城十里游龙门山海源寺
作者：阮元
朝代：清
体裁：七言律诗

滇南二月初三日，颇似江南上巳天。晓色照人出城郭，春风引我到林泉。玲峰峭壁龙池外，疏竹浓花佛阁前。随处轻炉吹活火，近时茶隐又经年。
分咏岁寒杂物二首 其一 温研
作者：阮元
朝代：清
体裁：七言绝句

俗尘满案拂还多，赖此温温一研磨。墨煖易乾寒易冻，笔尖最好是中和。
分咏岁寒杂物二首 其二 寒镫
作者：阮元
朝代：清
体裁：七言绝句

夜来风雨弄青荧，留照书毡味最清。但有�窗镫一点，凄然便得岁寒情。
刘朴石何湘文谢里甫胡香海张棠村李绣子诸书院院长暨学海堂学博生徒皆有图咏送别题荅一律
作者：阮元
朝代：清
体裁：七言律诗

几年岭表虑先深，得暇才游儒士林。讲学是非须实事，读书愚智在虚心。汲投渊海古修绠，气盛衣冠朋合簪。此后怀人各何所，半看图咏半登临。
初用眼镜临清舟中作
作者：阮元
朝代：清
体裁：古风

高宗寿八旬，目无叆叇照。臣赋眼镜诗，褒许得优诏。尔时颇自恃，焉知惜壮少。无何中年来，泪泣屡哀吊。鼎湖与雷波，心肝伤两窍。况在经籍中，千卷自雠挍。今年邺下归，麻茶非意料。秋来加镜看，忽使镜呈效。帝恩命司空，出转七省漕。六百万石粟，案牍待披报。竟欲仗此君，心折不能傲。古人知非年，来岁五十到。岂今一岁前，尚争后先觉。亟须荡吾胸，无为不正眊。
初秋台州获安南海寇事毕晓发回杭州
作者：阮元
朝代：清
体裁：七言绝句

海上群山碧四围，新凉时候送将归。秋来天使浮云薄，不待南风也自飞。
初秋同孙渊如言皋云同年游万泉寺凉水河后数日招同沈云椒少宰那东甫同年再游·其一
作者：阮元
朝代：清
体裁：七言律诗

凤城南去凤泉头，寻得招提一再游。潦后苔萍留野岸，雨馀禾黍壮平畴。三叉小径依村转，九曲清溪抱寺流。两日不来风色老，最宜秋亦不禁秋。
初秋同孙渊如言皋云同年游万泉寺凉水河后数日招同沈云椒少宰那东甫同年再游·其三
作者：阮元
朝代：清
体裁：七言律诗

三月垂杨六月荷，半年惜未此经过。门前高树西风早，桥外野塘秋意多。远色萧森归别业，诗心淡定对头陀。谁知九陌黄尘外，自有清凉十里河。
初秋同孙渊如言皋云同年游万泉寺凉水河后数日招同沈云椒少宰那东甫同年再游·其二
作者：阮元
朝代：清
体裁：七言律诗

蓼花芦叶自纵横，车马何曾此处行。重到游踪皆一辙，数人心迹总双清。濯缨临水歌相和，拄笏看山眼倍明。我本忘情学机事，灌园许听桔槔声。
初秋同孙渊如言皋云同年游万泉寺凉水河后数日招同沈云椒少宰那东甫同年再游·其四
作者：阮元
朝代：清
体裁：七言律诗

望里清光有所思，湖山非敢忆莼丝。诗人会处须乘暇，游子归时未有期。野性消磨天趣少，吟怀荒落夕阳知。晚来倚马茶亭外，一段高情读断碑。
初秋澹凝精舍小憩
作者：阮元
朝代：清
体裁：五言律诗

政繁嫌昼短，少暇便心清。偶尔埽精舍，悠然生远情。屏随人意曲，榻为梦魂平。自笑劳劳甚，秋来句始成。
初食荔枝
作者：阮元
朝代：清
体裁：古风

广州五月天清霁，荔枝园中摘新荔。碧叶犹连翡翠枝，绀苞急缀珊瑚蒂。尤物由来不易得，久遣诗人誉佳丽。我今饱啖复何难，翻觉古人心太契。味中嫌带醴酪香，竟杂微酲入柔脆。我性与酒不相中，欲使甘蕉共弹例。誉之固过弹亦非，嗜好酸咸各生蔽。琼浆迸齿清沁脾，且掷槟榔与藤蛎。
别医者范素庵
作者：阮元
朝代：清
体裁：古风

四年病脚气，两足殊支离。岂无千金药，岂无三世医。柰此湿与热，兼之劳且衰。不剧已为幸，安能有痊期。君恩念老臣，移节居滇池。彼间不寒暑，貂葛无所施。彼间不卑湿，高燥如京师。即使自乞郡，亦惟此地宜。范氏送我行，远过端江涯。为言相别后，当是去病时。
北新关署大门联
作者：阮元
朝代：清
体裁：联

上古关无征，后世不得已而榷关，慎勿失其初意；本朝税有额，小民如其分以纳税，何可使有怨言。
十二月十一日夜宿海州云台山东海营次日阅兵·其一
作者：阮元
朝代：清
体裁：七言律诗

云台山下结军辕，弓矢锄犁共一屯。田已为桑原是海，营惟种柳半成村。潮头沙影犹清浅，月底峦光更浑沦。认作家山安稳住，今宵有梦到三元。
十二月十一日夜宿海州云台山东海营次日阅兵·其三
作者：阮元
朝代：清
体裁：七言律诗

决河曾向郁州奔，碧海浑波共吐吞。东去淮沂频夺路，西来蒙羽尚连根。谁分贾让三条策，得溯张骞万里源。若与黄流较源委，此山远欲抵昆崙。
十二月十一日夜宿海州云台山东海营次日阅兵·其二
作者：阮元
朝代：清
体裁：七言律诗

石台高处起朝暾，残雪平分岭脊痕。阵合呼枪连谷响，射回卷旆带烟翻。休因鲸戮成京观，遂遣鹰游弛海门。为语胊东诸部曲，水仙容易有孙恩。
十二月过赵州茶亭僧舍
作者：阮元
朝代：清
体裁：七言律诗

五度洨南走驿车，冲寒冒暑过僧家。买丝客去休浇酒，糊饼人来且吃茶。午暍未忘曾爇炭，雪途还记得浮瓜。请看老衲惟閒坐，尚把星霜改鬓华。
半山桃花十馀里春仲偕人两次来游元和蒋蒋山武进陆祁生陆绍闻皆有图咏纪事因题册中
作者：阮元
朝代：清
体裁：古风

皋亭山下多春风，千树万树桃花红。江城愁雨二十日，破晴小舸来花中。三篙新涨红到底，一片绛云飞不起。仙子霞裳住赤城，丽人靓服临春水。兰桨摇摇行复回，横塘香雾转轻雷。薄寒小雨燕支湿，留住浓酣缓缓开。两年我为行春去，每到花时不相遇。崔护重来似去年，刘郎又到成前度。诗里情怀画里身，坐中惨绿尽词人。若非才子樽前笔，孤负临平二月春。
华顶茅篷
作者：阮元
朝代：清
体裁：五言律诗

华顶茅篷底，枯僧忘世情。披云采春茗，劖雪得黄精。虎迹穿林见，龙腥带雨生。此中百五辈，疑有应真名。
南万柳堂联
作者：阮元
朝代：清
体裁：联

君子来游贯及柳；牧人乃梦众惟鱼。
南云行
作者：阮元
朝代：清

仰看云在天，未辨行迟速。今日穿云跨岭行，岂知疾过奔马足。平地风气清，吹云天上行。今日披云动凉气，始知风在云中生。山不见路惟见云，桃花梨花近不分。北云压山乌欲雨，南云映日红氤氲。下山直自云中落，云中之人轻似鹤。翩然可是隔仙凡，怅望山头挂云脚。我闻仙人乘云兼御风，仙家幻术安能通。不如安坐南云下，笑指此云称老翁。
南诏残碑
作者：阮元
朝代：清
体裁：古风

文章与书法，确是唐贤派。上溯东爨碑，古法尚不坏。
南阳道中早饭
作者：阮元
朝代：清
体裁：七言绝句

黍糜麦饼晚菘根，月店霜桥饱复温。何苦贵官誇贵食，更将海燕压鸡豚。
印泥
作者：阮元
朝代：清
体裁：古风

玻璃窗暖书盈榻，晶盘玉碗花瓷合。刀圭轻拨印泥开，一勺芳脂浸红蜡。秦家玉钮汉金龟，五色泥封天上词。湿抺红沙翻缪篆，未知佳制刱何时。宋人抺印犹调水，谁鍊丹膏落缣纸。银绶三年艾吐绵，箭锋九转朱飞紫。云笈真沙苏合油，销凝暑日又经秋。珊瑚枝共明珠碎，琥珀花同桂屑投。象牙缕字轻铜刻，花乳灯光斗新式。谱上朱文榻两京，乌丝阑压燕支色。读画钤诗露宝光，卷中磊落扇头香。若无研北花南趣，肘后纶金空自黄。
即事
作者：阮元
朝代：清
体裁：七言律诗

虚亭风气接清池，销夏情怀懒正宜。一沜芙蓉三径竹，两箱金石半床诗。修书最乐刊成后，望雨翻惊响到时。更待晚晴看洗马，蕉林蝙蝠拂檐迟。
即事
作者：阮元
朝代：清
体裁：七言绝句

鸦盘老树晚来寒，密霰萧萧打竹竿。风色满天云更紧，绝无情绪倚阑干。
即景
作者：阮元
朝代：清
体裁：七言绝句

毛竹青阴日影迟，乱飞鸲鹆拂晴丝。杜鹃花发松花落，正是山田秀麦时。
历城白云峰西北至锦屏岩憩寿圣院
作者：阮元
朝代：清
体裁：古风

灵湫住天龙，谈禅辟初地。但见元丰碑，破屋巳古意。绕阶漱清泠，压檐积苍翠。泉急石丸转，云过松花坠。前峰不可梯，高鸟慑其翅。谁为造孤塔，中使金仙睡。后峰如太华，巨灵擘为二。谁为驾飞梁，镌彼摩崖字。古人具精力，耻作寻常事。否则慭如僧，碌碌老荒寺。
及门陈云伯为江都令尹邀游焦山作诗即和云伯韵时同游者王柳村僧借庵令尹之子裴之柳村之子屋余弟亨
作者：阮元
朝代：清
体裁：五言律诗

得暇访双鼎，云帆一片横。好山成旧约，胜侣会高情。僧老诗仍健，江深暑亦清。何当邀外史，选石共题名。
发落卷
作者：阮元
朝代：清
体裁：七言律诗

积案盈箱又几千，此中容易损华年。明珠有泪抛何处，黄叶无声落可怜。冷傍青毡犹剩墨，照残红烛巳销烟。那堪多少飘零意，为尔临风一惘然。
古之兰乃泽兰非今之兰也种之阶下并绘之
作者：阮元
朝代：清
体裁：五言排律

兰草古都梁，香为王者香。秉蕳讽溱洧，纫佩赋潇湘。既比同心德，还徵入梦祥。绿抽高节直，紫擢细茎方。小穟青抽颖，繁华白满穰。枝枝旁对出，叶叶正相当。春雨千枝秀，薰风二尺长。煎来宜沐浴，槁后更芬芳。君子芷同室，古人椒共房。漫将今俗卉，袭号泛丛光。
古北口月夜
作者：阮元
朝代：清
体裁：五言律诗

边月照长城，苍凉万古情。西风入遥夜，秋色更分明。客路无多日，乡心何易生。江南如有梦，香露桂花清。
古哀牢
作者：阮元
朝代：清
体裁：五言律诗

万里哀牢外，高秋驻马时。彩云连百濮，黑水下三危。元老曾经略，神功屡创垂。漫言平定易，轻视此西陲。
古柏
作者：阮元
朝代：清
体裁：五言律诗

古柏生何代，应生杨李间。南临双派水，西夹一梯山。卧干青铜柱，高枝碧玉鬘。寄言后来者，省识好相攀。
可渡桥夜月
作者：阮元
朝代：清
体裁：古风

桥东峻坂石突兀，桥西行人镫出没。一楼窗外万山深，风弄溪声洗春月。春月竟是出中多，百夷安乐春气和。蛮花飞落山村坡，儿女吹笙跳月歌。
台州夜坐
作者：阮元
朝代：清
体裁：五言律诗

雨后得秋意，草虫声渐多。楼阴流素月，山影接明河。坐觉风初定，遥知海不波。此时问韩说，何处夜横戈。
台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其三
作者：阮元
朝代：清
体裁：古风

山多云气聚，少暖即成雨。翔风海上来，飒然破微暑。轻凉润笙簟，清气入玉麈。高林接繁柯，森森绕窗户。情赏在无言，列岫静可数。
台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其二
作者：阮元
朝代：清
体裁：古风

众峰不同青，一雨净万绿。啼鸟悦初曙，晴云翳深木。朝阳未上城，人烟犹隐屋。晓起神自清，复此豁遥目。隐囊风气凉，临窗一晞沐。
台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其五
作者：阮元
朝代：清
体裁：古风

兹楼四无碍，下视未十仞。势凭山巳高，天垂月尤近。清霸生明弦，流云散华晕。灯火遥楼青，笙歌夜风顺。谁知卷幔坐，吾方揽幽蕴。
台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其六
作者：阮元
朝代：清
体裁：古风

杰构临湖山，两载居齐州。兹来章安郡，梦与愚公游。连楹既窈窕，远岭亦清遒。龙顾颇宜夏，鹊华空复秋。愿得施宣城，卧吟百尺楼。
台州试院在城北龙顾山之麓有楼岿然出于林表虚窗四敞云山相围余置榻其上留连浃旬昔山左济南试院有楼曰四照为施愚山所题余极爱登眺遂复以名此楼书榜悬之·其四
作者：阮元
朝代：清
体裁：古风

西岭郁崔巍，夕日早衔光。溪壑起轻阴，穆然何清苍。归鸟入林小，樵径盘云长。暝色渐近人，楼外浮昏黄。岂能无世虑，及兹澹欲忘。
台骀庙
作者：阮元
朝代：清
体裁：古风

汾脽驱自循蜚初，元冥世业大夏墟。台骀手障晋阳泽，沈姒实出汾沮洳。金天大卤袭白壤，宣通下湿生蒲鱼。昌凝庙象按剑坐，弟兄原未相离居。阏伯实沈日寻战，允格台骀本相善。太平兴国火晋阳，干戈误读邱明传。果怜灼艾托官家，何愧参商不相见。
同人分咏古十印得刘渊之印
作者：阮元
朝代：清

汉宝缺角威斗亡，永嘉六玺归晋阳。中间窃夺数十载，天生汉甥刘元海。元海二角真英雄，蛟龙那得居池中。可怜王侯降编户，刘渊名但镌顽铜。此铜镌印尚青组，随陆文兼绛灌武。朱范同门传五经，曾以旧缄封印土。无端玉玺来河汾，改元刻瑞增三文。平阳光昌汉天子，岂监司马家儿军。当涂典午皆成篡，昭烈庙中出降禅。公主之孙能复仇，人心到底思东汉。惜哉和曜性不仁，不及李渊生世民。若使石符奉汉玺，讳渊久已如唐人。我今得印系之肘，刚卯金刀辟邪钮。回水为渊属象形，想见单于文在手。
同人分咏古十印得刘渊之印
作者：阮元
朝代：清
体裁：古风

汉宝缺角威斗亡，永嘉六玺归晋阳。中间窃敚数十载，天生汉甥刘元海。元海二角真英雄，蛟龙那得居池中。可怜王侯降编户，刘渊名但镌顽铜。此铜镌印尚青组，随陆文兼绛灌武。朱范同门传五经，曾以书缄封印土。无端玉玺来河汾，改元刻瑞增三文。平阳光昌汉天子，岂监司马家儿军。当涂典午皆成篡，昭烈庙中出降禅。公主之孙能复仇，人心到底思东汉。惜哉和曜性不仁，不及李渊生世民。若使石符奉汉玺，讳渊久巳如唐人。我今得印系之肘，刚卯金刀辟邪钮。回水为渊属象形，想见单于文在手。
同人登岱至对松山日暮而返
作者：阮元
朝代：清

未及上翠微，暂揽松山胜。嵌岩置修除，缘壁起盘磴。拂衣千仞上，阑危不可凭。峰高多夕阴，天半风初劲。坐我万松间，苍翠互相竞。白云横不流，中有新寒凝。林壑媚幽姿，泉石动清听。已忘世人情，羡彼飞鸟性。
同人登岱至对松山日暮而返
作者：阮元
朝代：清
体裁：古风

未及上翠微，暂揽松山胜。嵌岩置修除，缘壁起盘磴。拂衣千仞上，阑危不可凭。峰高多夕阴，天半风初劲。坐我万松间，苍翠互相竞。白云横不流，中有新寒凝。林壑媚幽姿，泉石动清听。巳忘世人情，羡彼飞鸟性。
同李文园学使游太华山憩太华寺
作者：阮元
朝代：清
体裁：古风

华岳五千仞，崚嶒上金天。若与滇池较，池在华岳巅。池上有高山，名借太华传。华阳勒国志，地括南中滇。梁州与黑水，自古西南连。颠县昔汉郡，太华居西偏。城中看西山，苍翠隔野烟。春风得閒暇，胜侣邀一贤。出城载茶榼，适野敲唫鞭。松杉閟岩壑，云水开天渊。拾级入古寺，楼殿逾百年。寺南启虚堂，万顷何茫然。浩浩天外浪，棱棱草际田。双塔辨远郭，片帆识渔船。山外壁更峭，方削不肯圆。搔首或落雁，登顶难采莲。石室虽可攀，未许希夷眠。我无摄生术，神昏力衰孱。为语瀛洲侣，安能从羽仙。惟当随滇流，乘槎归日边。
同沈云椒少宰南书房散直
作者：阮元
朝代：清
体裁：七言绝句

紫垣散直半斜阳，残暑迎秋尚未凉。待得上车风气透，东华门外晚荷香。
同野云山人小园坐雨
作者：阮元
朝代：清
体裁：七言绝句

风雨秋园竹树摇，黄昏时候更潇潇。却如江岸荒庵里，早掩柴门避晚潮。
听福祜孔厚诸儿夜读
作者：阮元
朝代：清
体裁：七言绝句

秋斋展卷一镫青，儿辈须教得此情。且向今宵探消息，东窗西户读书声。
吴兴杂诗
作者：阮元
朝代：清

交流四水抱城斜，散作千溪遍万家。深处种菱浅种稻，不深不浅种荷花。
吴蜀师砖
作者：阮元
朝代：清
体裁：古风

吾乡江淮间，昆冈为地轴。井韩列雉堞，如泥塞函谷。汉末之故城，当是濞所筑。孙峻图寿春，将作曾亲督。遗此一尺砖，薶在平山麓。有文曰蜀师，匠者或师蜀。永安及太康，蜀师吴所属。广陵魏久据，不领孙氏牧。惟五凤二年，钦为峻所蹙。城城虽未成，一篑巳多覆。残甓今尚存，吴志朗可读。孙峻竖子耳，杀恪何其酷。恪所不能城，峻也安能续。扬城无降将，婴守每多戮。哀此古瓴甋，屡受石与镞。摩挲蜀师交，千年叹何速。晋城久巳芜，废池更乔木。吾乡少古碑，得此汉砖足。五凤当延熙，称汉遵纲目。仙馆列八砖，照以雁镫烛。刻烛或联吟，诗成受迫促。清暇想李程，日光照如玉。
命海塘兵剪柳三千馀枝遍插西湖并令海防道以后每年添插千枝永为公案
作者：阮元
朝代：清
体裁：古风

十里西湖波渺渺，柳不藏莺半枯藁。旧树婆娑新树稀，折柳人多种柳少。海塘一百七十里，万树绿杨夹驰道。谁是年年种树人，骑兵巳共垂杨老。长条齐剪三千枝，遍插湖边任颠倒。几时春雨浸深根，多少新芽出青杪。一年两年影依依，千丝万丝风袅袅。待与游人遮夕阳，应有飞绵衬芳草。补种须教有司管，爱惜还期后人保。昔日何人种柳枝，曾拂翠华萦羽葆。今日离宫有落花，踠地春风共谁埽。白堤插满又苏堤，六尺柔荑惜纤小。且把千行淡绿痕，试与桃花斗春晓。
和女萝亭东园花月
作者：阮元
朝代：清
体裁：七言律诗

惊蛰滇池尚未雷，东园已见杂花开。月从金马坊边出，春向五华山外来。却为芳林常秉烛，不妨清夜再登台。感时两地成遥忆，凤沼轻冰江北梅。
和陈古华前辈桐庐道中韵
作者：阮元
朝代：清
体裁：七言律诗

桐江水色与云同，两岸青山接碧空。山逐江流无断续，云分山势各西东。风帆二百里真速，日影未申时更红。况是群贤共秋色，半归画里半诗中。
咏十三金石文房
作者：阮元
朝代：清
体裁：七言律诗

斋中积古最精研，一尺檀盘事事全。金石文房十三器，汉唐北宋二千年。案头旧拓铜花细，笔下新生墨彩鲜。翡翠珊瑚皆避席，好同欧赵共清缘。
咏双绿蝶
作者：阮元
朝代：清
体裁：五言律诗

双双来巨蝶，踪迹似仙家。妙色频婆果，前身萼绿华。滕王图未备，乌足叶犹差。疑是郁栖化，裙腰一道斜。
咏滇南景物
作者：阮元
朝代：清
体裁：七言绝句

人以缊袍兼伏腊，花无月令开循环。不是春秋亦佳日，别有天地非人间。
咏玻璃窗
作者：阮元
朝代：清
体裁：七言排律

纸护窗�已策功，玻璃更比古时工。虚堂密室皆生白，曲榭高楼尽避风。尺五天从窥去近，一方垣许见来同。尽教对镜层层照，不用开轩面面通。疑画幅裁花烂漫，胜晶帘却月玲珑。常留净几香烟碧，分射深廊蜡炬红。隔断寒尘明湛湛，看穿秋水影空空。虽然遮眼全无界，可是身居色界中。
咏絮亭以画册寄索题 其一 海棠
作者：阮元
朝代：清
体裁：七言绝句

春雨初飞二月时，洒成万点好燕脂。偶然落尔生花笔，写出垂丝棠一枝。
咏絮亭以画册寄索题 其七 白荷蜻蜓
作者：阮元
朝代：清
体裁：七言绝句

菡萏白开凉雨后，蜻蜓红点夕阳时。画工知是有新意，爱诵放翁团扇诗。
咏絮亭以画册寄索题 其三 牡丹
作者：阮元
朝代：清
体裁：七言绝句

谁将深色嘱东风，著力催成花一丛。曾见宋人团扇好，一枝春满十分红。
咏絮亭以画册寄索题 其九 木芙蓉
作者：阮元
朝代：清
体裁：七言绝句

落尽芙蓉霜气浓，还从木末看芙蓉。拒霜莫道无风力，接引寒花直到冬。
咏絮亭以画册寄索题 其二 红白桃花
作者：阮元
朝代：清
体裁：七言绝句

白桃浅淡绛桃肥，半著冰绡半著绯。莫道汉人无绮语，曹全碑里有桃婓。
咏絮亭以画册寄索题 其五 栀子石榴
作者：阮元
朝代：清
体裁：七言绝句

妙香须自澹中回，妙色休从浓处猜。拈得一枝合微笑，红裙何事妒花来。
咏絮亭以画册寄索题 其八 桂花
作者：阮元
朝代：清
体裁：七言绝句

一枝仙桂发天香，染上生绡书共藏。挍与一经无落叶，儿曹漫与下雌黄。
咏絮亭以画册寄索题 其六 兰箭
作者：阮元
朝代：清
体裁：七言绝句

两箭幽兰香意足，妙似诗情净如玉。湘波如见二妃来，薜荔青青女萝绿。
咏絮亭以画册寄索题 其十 松枝山茶
作者：阮元
朝代：清
体裁：七言绝句

枝松低亚山茶花，岁寒清景诗人家。敲诗读画不知泠，雪满庭松听煮茶。
咏絮亭以画册寄索题 其四 菜花蚕豆
作者：阮元
朝代：清
体裁：七言绝句

蚕豆菜花黄间青，吴中生计满春塍。农家陇上半盂饭，寒士窗前一盏镫。
咏铁拄杖
作者：阮元
朝代：清
体裁：七言律诗

瘦蛟飞舞蛰龙愁，六尺铮铮敌佩钩。曾伴古仙登葛岭，合依衰将住并州。气寒断不因人热，骨重何能绕指柔。若是乐全生日铸，已随铜狄较春秋。
唐怀素绿天庵
作者：阮元
朝代：清
体裁：五言律诗

蕉庵在何处，曲折入繁林。秋暖无黄叶，径幽多绿阴。壁间狂草在，石上古苔深。安得住三宿，清宵听鼓琴。
唐花歌
作者：阮元
朝代：清
体裁：古风

燕京窖花出丰台，臈月已见群花开。海棠牡丹斗红艳，更好淡绿江南梅。我饰书室小且暖，地炉窗日微相煨。瓷盆瓦缶满几案，拂拭何异尊与罍。众芳列坐若佳客，千卷书作贤主陪。转移春风入户牖，外酿瑞雪中收雷。浑然元气在何许，扶持枝叶滋根荄。前花未落后花放，次第不觉三春催。开门遨头出城去，水边林下花初胎。那知屋里夺气候，已经百日看花来。今年冬半再封窖，一岁春花香两回。
唐荔园
作者：阮元
朝代：清

红尘笑罢宴红云，二百余载荔子繁。十国祇知汉花坞，晚唐谁忆咸通园。咸通岭南郑节度，风流曾见诗人言。曹松陪游老文笔，丹砂湿湿霞轩轩。前此英词接扶荔，曲江一赋传开元。荔香曲破妃子去，贡骑不复驰中原。后此年年荔支熟，那堪屈指巢与温。桑田有改荔林在，隐岩得地皆唐恩。茉莉不强牡丹胜，昌华废苑成荒村。方今承平岭海盛，夷賨十倍唐昆仑。贡献屏绝尤物贱，百蛮共仰朝廷尊。节使公余但缓带，荔湾一任开园垣。士民竞赴半塘社，家家画舫倾芳樽。燕脂林外立白鹄，芙蓉塘底飞文鸳。所惜游谈但南汉，何曾买夏唐园论。刘家暂窃枝与叶，岂知本是仙李根。曹诗岿然见文苑，古园不泯因诗存。喜从新构得陈迹，社诗千首题园门。诗人精魄自千古，一亭便可乾与坤。更向梦徵追老杜，试擘重碧轻红痕。
唐荔园
作者：阮元
朝代：清
体裁：古风

红尘笑罢宴红云，二百馀载荔子繁。十国祗知汉花坞，晚唐谁忆咸通园。咸通岭南郑节度，风流曾见诗人言。曹松陪游老文笔，丹砂湿湿霞轩轩。前此英词接扶荔，曲江一赋传开元。荔香曲破妃子去，贡骑不复驰中原。后此年年荔支熟，那堪屈指巢与温。桑田有改荔林在，隐岩得地皆唐恩。茉莉不强牡丹胜，昌华废苑成荒村。方今承平岭海盛，夷賨十倍唐昆崙。贡献屏绝尤物贱，百蛮共仰朝廷尊。节使公馀但缓带，荔湾一任开园垣。士民竞赴半塘社，家家画舫倾芳樽。燕脂林外立白鹄，芙蓉塘底飞文鸳。所惜游谈但南汉，何曾买夏唐园论。刘家暂窃枝与叶，岂知本是仙李根。曹诗岿然见文苑，古园不泯因诗存。喜从新构得陈迹，社诗千首题园门。诗人精魄自千古，一亭便可乾与坤。更向梦徵追老杜，试擘重碧轻红痕。
啜茶
作者：阮元
朝代：清
体裁：七言绝句

叶暗桄榔孔雀飞，万山潜蛰起春雷。蛮江新涨绿如酒，此水能无饮一杯。
喜晤焦里堂姊丈于东昌寄怀里中诸友
作者：阮元
朝代：清
体裁：七言律诗

光岳楼前见里堂，执襟一一问江乡。十年旧雨兼新雨，几处青杨间白杨。元白州邻曾共卜，庾周肥瘦各胜常。累君同作风尘客，敢咏冰心寄洛阳。
嘉庆三年西湖始建苏公祠志事
作者：阮元
朝代：清
体裁：古风

苏公一生凡九迁，笠屐两到西湖前。十六年中梦游遍，况今寥落七百年。西湖之景甲天下，惟公能识西湖全。公才若用及四海，德寿不驻湖山边。区区明圣一掌耳，易补缺陷开淤填。长堤十里老葑卷，北峰顿与南峰连。雨云雪月入吟袖，装抺浓淡皆鲜妍。水枕竞与山俯仰，百吏散后登风船。可怜纱縠去不得，欲归阳羡愁无田。江头斑白说学士，碑在口上无劳镌。三百六十寺兴废，竟无一屋祠公焉。前年我来拜公像，聊以山水娱四贤。柏堂竹阁今尚在，一祠毕竟公当专。淮海秦公世交后，办此醵出清俸钱。岁寒岩下百弓地，宅有花树池多莲。读书堂字公手迹，一匾横占屋十椽。吁嗟乎公神之来如水仙，灵风拂拂云娟娟。楼台明灭衣蹁跹，万珠跳雨生白烟。琉璃十顷清光圆，水乐惊起鱼龙眠。我歌公句冰丝弦，荐秋菊与孤山泉。神归来兮心超然，望湖楼下湖连天。
嘉庆元年正月人日射鹄子于浙江学署之西园即事联句
作者：阮元
朝代：清
体裁：古风

虚庭开春首，修竹挂日脚。朋戠盍素心，耦进践清约。扬觯酒已具，射鹄兴可托。鹄鼓音微转，时射韵非错。对棚借梅列，量步破苔薄。西十北十符，左个右个作。护骲籍之茅，当箭悬以幕。加楅委髯奴，设侯用文鞟。尺壁肉倍好，大泉轮满郭。五花叠阵圆，两仪换丸跃。是纬各成天，月望不留魄。红点嵌星星，白垩围皭皭。囫囵杂元黄，纷披范青艧。支者竹象爻，縆之秝为索。敦弓我既张，鸣镝匠复削。志传尔雅名，脐射道成恶。浑沌破七窍，相攘出六凿。讲谱法深稳，编须人矍铄。佽决看谁先，袒衣云盍各。燥湿拟重轻，阴晴变今昨。恃力挽取强，敢远立反却。心摹飞卫神，笑胜投壶乐。竽将一一吹，渊遂深深拓。是謞者叱者，亦翩若矫若。吻厉惊饥鹰，翰飞听匪莺。旁人不及瞬，喝者或曰著。叩鸣善于问，响应真如诺。投石散水晕，掷弹碎花萼。俨丝贯于针，若锁投以钥。其衷将直取，他心竟能度。虚中窥毂䡦，无极存匡廓。或挈贰叠双，或连参断缴。或四鍭井仪，或五两综落。或触植颠堕，或维纲绾绰。扬或隼出尘，抑或蛇赴壑。止或陷区臾，斜或拂校格。拙每成独笑，巧翻致众愕。既彻待获旌，乃饮无算爵。功力相箴规，得失互嘲谑。虽艺近乎道，此礼其犹醵。当风醒薄酲，临池度曲彴。馀情看洗马，画者更盘礡。
四月十日同顾星桥吏部陈古华太守石状元三院长暨朱椒堂兵部蒋秋吟太史诗华秋槎何梦华王柳村项秋子张秋水鉴诸君子集灵隐置书藏纪事
作者：阮元
朝代：清
体裁：古风

《尚书》未百篇，《春秋》疑断烂。列史志艺文，分卷本亿万。传之千百年，存世不及半。近代多书楼，难聚易分散。或者古名山，与俗隔厓岸。岧峣灵隐峰，琳宫敞楼观。共为藏书来，藏室特修建。学人苦著书，难杀竹青汗。若非见著录，何必弄柔翰。舟车易遗亡，水火为患难。子孙重田园，弃此等涂炭。朋友诺黄金，文字任失窜。或以经覆瓿，或以诗投溷。当年无副本，佚后每长叹。岂如香山寺，全集不散乱。名家勒巨帙，精神本注贯。逸民老田閒，不见亦无闷。虽不待藏传，得藏亦所愿。我今立藏法，似定禅家案。诸友以书来，收藏持一券。他年七十厨，卷轴积无算。或有访书人，伏阁细披看。古人好事心，试共后人论。既汎西湖舟，旋饱蔬笋饭。出寺夕阳残，鹫岭风泉涣。
四月十日同顾星桥吏部陈古华太守石状元三院长暨朱椒堂兵部蒋秋吟太史诗华秋槎何梦华王柳村项秋子张秋水鉴诸君子集灵隐置书藏纪事
作者：阮元
朝代：清

《尚书》未百篇，《春秋》疑断烂。列史志艺文，分卷本亿万。传之千百年，存世不及半。近代多书楼，难聚易分散。或者古名山，与俗隔厓岸。岧峣灵隐峰，琳宫敞楼观。共为藏书来，藏室特修建。学人苦著书，难杀竹青汗。若非见著录，何必弄柔翰。舟车易遗亡，水火为患难。子孙重田园，弃此等涂炭。朋友诺黄金，文字任失窜。或以经覆瓿，或以诗投溷。当年无副本，佚后每长叹。岂如香山寺，全集不散乱。名家勒巨帙，精神本注贯。逸民老田间，不见亦无闷。虽不待藏传，得藏亦所愿。我今立藏法，似定禅家案。诸友以书来，收藏持一券。他年七十厨，卷轴积无算。或有访书人，伏阁细披看。古人好事心，试共后人论。既泛西湖舟，旋饱蔬笋饭。出寺夕阳残，鹫岭风泉涣。
回杭州
作者：阮元
朝代：清
体裁：七言律诗

水陆一千九百里，舟车二十八晨昏。桑麻菽麦家家业，耕读渔樵处处村。�岭开山愁水旱，分田析屋养儿孙。长官那有安民策，惟望丰年是本原。
回省看宜园新绿
作者：阮元
朝代：清
体裁：七言律诗

竟将万绿换千红，祗在离家半月中。清气胜于花烂漫，午阴比似屋帡幪。不嫌墙角山光隔，更许桥头水色同。惟有两般难并绿，一双白鹤一皤翁。
园梅半开
作者：阮元
朝代：清
体裁：七言绝句

霜雪风寒理亦齐，几枝曲直任高低。林中香性谁知得，我道梅花似马蹄。
国清寺
作者：阮元
朝代：清
体裁：七言律诗

朱阁琼台未及攀，长松纤草叩云关。六朝山色禅光定，双涧泉声客性閒。止观何人参智者，题诗此处是寒山。老僧若问天台赋，惟有三幡句不删。
圣母祠
作者：阮元
朝代：清

漫说丛祠住女郎，乱臣原是古周姜。云冠松盖山楼静，翠叶银花水镜凉。开母有姨居少室，夫人辞帝降清湘。后妃治法分明在，底事河东见武杨。
坐月坛坐月
作者：阮元
朝代：清
体裁：七言绝句

坐月坛边夜色迟，梅花香动影交枝。直从茅屋黄昏后，坐到参旗挂月时。
坡公谓岭南凉天佳月即中秋不以日月为断癸未中秋天凉月佳续其句成一律
作者：阮元
朝代：清
体裁：七言律诗

凉天佳月即中秋，况到中秋宿雨收。清露满城凉满树，海光当面月当楼。得閒心气如云淡，向老年华似水流。风景安恬波浪静，使君原是泛虚舟。
堂院中用竹木架成平台与檐齐为夏夕趁凉之所秋即拆之
作者：阮元
朝代：清
体裁：五言排律

偶用杉为架，还将竹作簃。平铺杉白板，密缚竹青皮。梯曲巡檐起，栏疏借柱支。檐低登易及，柱近倚何危。向晚追凉去，看霞啜茗时。藤床围茉莉，蜡炷护玻璃。判事犹披牍，馀閒合咏诗。星河天湛湛，海月夜迟迟。小有楼台趣，兼于笔砚宜。好从寻乐处，聊以养吾衰。
壬午述职归过珠湖草堂
作者：阮元
朝代：清
体裁：古风

昼车畏炎暍，夜骑雷雨滑。脱然舟入湖，如鱼纵活泼。落帆到草堂，烟波接云阔。结亭黄鸟隅，避暑坐清樾。平日怀乡人，今朝此暂歇。惜未待夕霏，行沙弄明月。
壬戌孟夏由灵隐徒步过韬光庵直上北高峰顶癸亥夏日又至韬光留题韬光观海画卷中
作者：阮元
朝代：清
体裁：七言律诗

潮声不到北高峰，惟见楼头海日红。健足直淩山色外，诗情浑付竹光中。胸前泉石千层起，眼底江湖一望通。欲学乐天游两寺，那堪吟眺总悤悤。
复与诸友分赋商周十三酒器为堂上寿得周兕觥
作者：阮元
朝代：清
体裁：古风

岁华周绮甲，介寿重举觞。古觞十三器，罗列别成行。友朋多欢心，一一登予堂。分器祝眉寿，予亦奉兕觥。兕斛高似爵，有盖制特强。盖流作牺首，斛然额角长。盖叶亦如叶，相合诚相当。左右各有缺，双柱居其旁。器盖皆有铭，九字成阴阳。四火加辛足，子某字莫详。在邦作为□，文父彝何臧。安知公与卿，莫辨周与商。兽面缩囷蠢，云纹浮青苍。为吟豳风诗，称此为无疆。惠子咏其斛，旨酒思不忘。郑曹诸大夫，燕响觥皆扬。古人致孝养，且以合嘉祥。载稽卷耳传，义勿求毛苌。工歌间钟磬，酌酒春风香。诸友共饮御，歌诗各成章。愿言千百年，寿如金石长。
复至佛峪
作者：阮元
朝代：清
体裁：五言律诗

涧草回新绿，岩松发古春。泉销三月雪，佛现六朝身。马足熟知路，僧寮閒可邻。谁知城里客，常作入山人。
夏夜
作者：阮元
朝代：清
体裁：五言律诗

新月净如洗，夜花凉若秋。风前双烛灺，露下一萤流。暑气清将减，诗情淡不收。竹床与蕉扇，歇得半时愁。
夏夜雷雨题楚夜雨雷钟铭宋拓本册
作者：阮元
朝代：清
体裁：古风

豫章农田正愁暑，圛圛升云常夜雨。西山夜半转雷车，天遣雷公伐雷鼓。雷公裸象在楚钟，政和拓本墨尚浓。篆迹累累肖雷势，每疑夜雨腾蛟龙。我摹钟文三叹息，湿染千年墨云黑。何时堕地见雷神，铸象书铭傅芉国。今年雷雨动满盈，有雷不震民不惊。凉宵瀹茗看古篆，雨声喧隔谯钟声。
夏日过云栖
作者：阮元
朝代：清
体裁：五言律诗

入山三五里，修径夹松篁。满地绿云滑，隔林红日凉。客来惟饮水，僧老但焚香。莫向城中去，炎歊日正长。
夏登碧鸡台
作者：阮元
朝代：清
体裁：五言律诗

六月滇池上，登台引兴长。郊原酣雨气，水木泛云光。尚觉棉衣薄，全将羽扇忘。昔年泰山顶，似此得清凉。
夜坐
作者：阮元
朝代：清
体裁：七言绝句

静閟寒城已二更，节楼西畔月斜明。远山夜色沈沈碧，百八钟声万里情。
夜宿上方广寺藏经楼
作者：阮元
朝代：清
体裁：五言律诗

云构飞流上，高眠近太清。星辰低北户，钟鼓发初明。尘土十年梦，风泉一夜声。却嫌采药者，翻重世间情。
夜宿母墓
作者：阮元
朝代：清
体裁：古风

夜月满雷塘，邱陇积缟素。衰草咽残蛩，泫然湿寒露。时有微风来，摇动长松树。哀哉远游子，归来泣母墓。四年持使节，皆在杭州驻。广厦席厚旃，明镫杂香炷。岂知檐外月，照此荒阡路。乃知仕宦久，不及童与孺。草庐四更泠，幸得两宿住。或有叹息声，忾然一来顾。夜气将为霜，乌啼天巳曙。伤心黯无言，又拜墓门去。
夜宿清远峡晓登峡山飞来寺
作者：阮元
朝代：清
体裁：古风

岭水愿南归，曲江故相曲。将与海通波，又受峡山束。新秋浪瀰瀰，清远碧如玉。古寺何飞来，高出二禺麓。归猿夜半啼，老树终年绿。欲登阮隃径，截取伶箫竹。更陟云台峰，披云望晴旭。颇觉此处山，必宜著我足。此山阅世人，今古若飞速。人自去来耳，山寺无往复。
夜宿雷塘墓庵
作者：阮元
朝代：清
体裁：古风

离乡远游子，常悲岁月深。一朝暂归养，汲汲惜寸阴。兹来得展墓，仿佛同此心。敝庐仅一宿，徘徊恋旧林。暮愁夕阳坠，晓迫明月沈。梦魂讵能定，毛色忽已侵。逮存恸畴昔，靡盬念斯今。行行重回顾，涕泗空沾襟。
夜泊
作者：阮元
朝代：清
体裁：五言律诗

新秋沅水上，向晚泊轻航。岸草万虫响，山松纤月凉。心依清夜永，梦绕楚川长。北斗天边近，遥遥思帝乡。
夜至永康县
作者：阮元
朝代：清
体裁：五言律诗

四山看野烧，一路入荒榛。石卧频疑虎，松明远照人。城关延过客，行李累齐民。为忆去年好，山阴画舫春。
大姑山阻风看月
作者：阮元
朝代：清
体裁：古风

南风吹山北船横，红船逆流也不行。偶然骤雨洗湖热，月出蠡东还夜晴。大姑山南水万顷，放船一望何其平。月与水平我平月，金波玉浪摇光精。须臾转出碧山顶，冰轮碾塔如有声。星汉西流过篷背，斜飞露脚凉晶晶。秋风秋色渺何所，夏气不退谁能争。渔船镫火客船笛，夜来且识江湖情。唫怀□俗拙不饮，但著水枕睡便清。庐山梦高月将堕，仿佛芙蓉开玉京。
大暑节坐沧江虹红船由江都直达洪都江湖夏阔月明如昼或阻风太白楼下昼看青山夜卧皓月或乘风马当山外夜涛滂湃俄顷百里纪以一律写留船中
作者：阮元
朝代：清
体裁：七言律诗

可是江天夜夜虹，绿帆一路月明中。开窗远接沧浪水，捩柁初回舶䑲风。银汉微明低入海，匡庐深碧上连空。米家书画寻常事，莫与雷家剑气同。
大暑节桂花初开
作者：阮元
朝代：清
体裁：七言绝句

终朝凉雨不闻雷，北户何曾肯暂开。今日节时交大暑，开窗为放桂香来。
大梁
作者：阮元
朝代：清
体裁：五言律诗

咸阳下洛阳，春风满大梁。古人通汴泗，千里接淮扬。废苑皆黄土，荒堤尚绿杨。裴回重吊古，回首忆雷塘。
大梁丙子立冬后一日即得雪四寸再叠雪窗图韵
作者：阮元
朝代：清
体裁：五言律诗

瑞雪迎冬早，梁园气已寒。吏民共清静，川岳各平安。愿得来牟熟，何愁抚字难。夜窗重展卷，素食咏河干。
大梁除夕
作者：阮元
朝代：清
体裁：五言律诗

河干逢岁暮，雪意满梁园。古木群鸦集，寒云大纛翻。黄埃馀艮岳，青堞绕夷门。却有孤吟客，焚香坐不喧。
大榕
作者：阮元
朝代：清
体裁：古风

秋暑午犹烈，帆影何彤彤。牵船溯赣水，篷低暍难容。安能有美樾，使我船可艐。前川忽东转，临水多大榕。盘根岸洒洒，翳荟波溶溶。藏舟入榕底，爱此凉阴浓。交柯复接叶，老绿叠几重。渔人与舟子，榕下间相逢。何时解缆去，且待上下舂。前江有新月，相约采芙蓉。
大理石小屏方尺许宛然设色山水巧合天际乌云二句诗意
作者：阮元
朝代：清
体裁：古风

天际乌云含雨重，欲画此情笔谁弄。楼前红日照山明，此景兼图更难共。何期大理点苍山，石画天生出蛮洞。黑云日影分五层，雨意相含补其空。云中斜罅漏日脚，一片红光向山送。奇景能传玉局书，幻诗早入君谟梦。巧匠裁石妙使纵，若使横裁便无用。蒙段何知蔡与苏，造物天然远相中。嵩阳万里有古情，青眼相看是清供。此诗此石谁后先，会向苍岩较唐宋。
大理石屏四时山水歌
作者：阮元
朝代：清
体裁：古风

南云石幅天生奇，奇乃造物为画师。烟云雨雪各有态，高山流水分四时。造物笔墨何手持，何年穴山为画师。岂独胜于画师画，更得巧合诗人诗。子厚渔翁句久读，不料此诗在山腹。湘烟袅袅销成痕，暖透春山割新绿。夏雨欲来垂雨纹，山下滃起溪中云。雨云山色渐不分，风声飒飒如可闻。诗人行过潼关道，华岳秋高晴更好。残云疏雨中条山，绘出江南许丁卯。又闻东坡雪浪石，蜀江画师留白脉。可如此画飞寒涛，风雪江头浪花白。孙太古，米襄阳。洪谷子，赵子昂。世间绢素易漫漶，不若石画能久藏。天工岂借人智力，妙手偶得天文章。诗情画意破石出，惊天逗雨吟点苍。
大理石屏正面立看合疏影横斜水清浅背面横看合暗香浮动月黄昏
作者：阮元
朝代：清
体裁：七言律诗

疏影暗香交水月，若教作画颇难工。谁知和靖诗心在，透入苍山石骨中。清浅倒垂枝掩映，黄昏斜倚气朦胧。妙从不甚分明处，两面纵横觅句同。
大理石拟元人四时山水小幅
作者：阮元
朝代：清
体裁：古风

点苍山里石，画绘皆天生。乃不曰天生，翻云人画成。子昂与子久，二难何可并。房山力淳厚，倪迂多逸情。既谢缣楮质，岂许丹青争。春谷霞彩暖，夏岭乌云横。秋村有黄叶，冬雪晓未晴。设色尚非异，神韵入妙精。笔迹不可求，浑脱疑且惊。我纵各题品，未足扬其名。此物自不朽，造化诗无声。
大理雪浪石屏用苏公雪浪石诗韵
作者：阮元
朝代：清
体裁：古风

太行石画如云屯，人巧不到天工尊。花石纲残汴河冻，雪浪斋破寒云昏。苏公久别此石去，尚留铭字埋荒村。黑水梁州玉斧划，别有大理开国门。孙知微死八百载，点苍山里招其魂。画家粉本入石骨，诗人魄力通天根。飞涛向天学云白，古雪窖地变玉痕。片片幻出洱海浪，定州一卷非所论。况此翻澜激矶石，屏立不用苏斋盆。斋前梅花亦香雪，目击雪子吾道存。
大观楼联
作者：阮元
朝代：清
体裁：联

五百里滇池，奔来眼底。凭栏向远，喜茫茫波浪无边。看东骧金马，西翥碧鸡，北倚盘龙，南驯宝象。高人韵士，惜抛流水光阴！趁蟹屿螺洲，衬将起苍崖翠壁；更蘋天苇地，早收回薄雾残霞。莫辜负四围香稻，万顷鸥沙，九夏芙蓉，三春杨柳；数千年往事，注到心头。把酒凌虚，叹滚滚英雄谁在！想汉习楼船，唐标铁柱，宋挥玉斧，元跨革囊。爨长蒙酋，费尽移山气力。尽珠帘画栋，卷不及暮雨朝云；便藓碣苔碑，都付与荒烟落照。只赢得几杵疏钟，半江渔火，两行鸿雁，一片沧桑。
大风霾登吹台
作者：阮元
朝代：清
体裁：七言律诗

清角腾喧上吹台，怆然忧旱复忧霾。风沙捲地来河朔，春气随云去汴淮。岂有邹枚閒赋雪，更无李杜共登阶。步兵不念蓬池近，西望苏门自咏怀。
大龙湫歌
作者：阮元
朝代：清
体裁：古风

山回路断溪谷穷，灵湫阴閟龙所宫。眼前无石不卓立，天上有水皆飞空。飞空直落一千尺，鬼神不任疏凿功。绝壁古色划尔破，山腹元气冲然通。有时静注绝不动，春阳下照神和融。有时飞舞渐作态，已知圆嶂生微风。一瓯春茗啜已尽，水花未散犹复摇玲珑。飒然乘飙更挥霍，随意所向无西东。不向寻常落处落，或五十步百步皆濛濛。岂料仙境在人世，谁作妙戏惟天公。云烟雨雪银河虹，玉尘冰縠珠帘栊。万象变幻那足比，若涉拟议皆非工。石门飞瀑已奇绝，到此始叹无能同。惟有天柱矗立龙湫中，屹然百丈与此争雌雄。
大龙湫歌
作者：阮元
朝代：清

山回路断溪谷穷，灵湫阴閟龙所宫。眼前无石不卓立，天上有水皆飞空。飞空直落一千尺，鬼神不在疏凿功。绝壁古色划尔破，山腹元气冲然通。有时静注绝不动，春阳下照神和融。有时飞舞渐作态，已知圆嶂生微风。一瓯春茗啜已尽，水花未散犹复摇玲珑。飒然乘飙更挥霍，随意所向无西东。不向寻常落处落，或五十步百步皆濛濛。岂料仙境在人世，谁作妙戏惟天公。云烟雨雪银河虹，玉尘冰縠珠帘栊。万象变幻那足比，若涉拟议皆非工。石门飞瀑已奇绝，到此始叹无能同。惟有天柱矗立龙湫中，屹然百丈与此争雌雄。
天台山大雪三日守冻剡溪
作者：阮元
朝代：清
体裁：七言律诗

天台三日漫天雪，顿长千峰一丈高。华顶定当排玉树，石梁想见冻银涛。礀迷险磴常翻马，溪拥寒凘不受篙。安得春风吹暖日，四山春水下轻舠。
天台山纪游
作者：阮元
朝代：清
体裁：古风

天台一万八千丈，我来迥出群峰上。碧山如海不能平，天风足底催高浪。山下白云凝不流，浪花卷出青鳌头。惟有经台立天表，不与元气同沉浮。飘飘直过八重岭，百尺飞流石梁顶。龙门凿破走昆源，银汉扶回泻天影。金庭双阙不可攀，玉沙瑶草非人间。曾记桃花古仙客，夜骑元鹤吹笙还。七签空说子微悔，李明柏硕今安在。多为游人乏仙骨，割尽胡麻蹈东海。昔登海阁望蓬莱，赤城又见霞标开。羽人虽去洞天在，白日照耀金银台。可怜害马不肯住，今夜月明宿何处。挥手一抺群峰平，彩云填满千盘路。若非清梦落天姥，定绕仙坛转飞去。
天台藤杖歌
作者：阮元
朝代：清

福庭本是群仙囿，汉代桃源尚如旧。仙人手种祁婆藤，掷与人间赛灵寿。敲破铁簧扪楖栗，擎起蛟身看清瘦。我来天台亲见之，万年岭上垂金枝。猿狖引臂弄光泽，筋缠石骨坚无皮。鹿樵偶向梦中得，七尺珊瑚淡红色。岂须芝草始长生，著手已能助仙力。石梁雨滑生苍苔，听笙看月登琼台。恐随飞瀑化龙去，直拨白云寻鹤来。持归拂拭奉堂上，腰脚轻便不汝仗。跃马才从灵隐回，横膝聊为寿者相。庭前倚杖听儿诗，如策长藤到台荡。
天台藤杖歌
作者：阮元
朝代：清
体裁：古风

福庭本是群仙囿，汉代桃源尚如旧。仙人手种祁婆藤，掷与人间赛灵寿。敲破铁簧扪楖栗，擎起蛟身看清瘦。我来天台亲见之，万年岭上垂金枝。猿狖引臂弄光泽，筋缠石骨坚无皮。鹿樵偶向梦中得，七尺珊瑚淡红色。岂须芝草始长生，著手巳能助仙力。石梁雨滑生苍苔，听笙看月登琼台。恐随飞瀑化龙去，直拨白云寻鹤来。持归拂拭奉堂上，要脚轻便不汝仗。跃马才从灵隐回，横膝聊为寿者相。庭前倚杖听儿诗，如策长藤到台荡。
天台行帐题杨补帆画天台桃源图
作者：阮元
朝代：清
体裁：七言排律

天台仙境去仍还，百道清溪万叠山。洞口桃花随水出，岩前瑶草带烟删。谁教一路生灵药，却有双仙并绿鬟。笙吹月明元鹤背，楼台霞护碧松关。归云隐隐闻鸡犬，飞瀑泠泠杂佩环。千载偶逢开玉户，春风常为驻红颜。每依锦瑟终年坐，除种胡麻镇日闲。如此好山犹别去，仙源那怪断人间。
天生石桥
作者：阮元
朝代：清
体裁：五言绝句

洱海静且澄，出桥即横决。落漈九曲溪，翻云复堆雪。
太原晋祠
作者：阮元
朝代：清
体裁：五言律诗

晋水初生处，虞祠阅魏隋。桐圭青剪叶，参宿白开旗。群木森瑶壅，双泉竞玉池。晚来凉月下，肃穆有灵祗。
奉命移节滇黔滨行拜天后宫
作者：阮元
朝代：清
体裁：古风

自我领封疆，初出即筹海。浙粤东复南，于今十七载。目睹鲸波平，扶桑发晁彩。交南与泰西，国威动真宰。至诚虽感神，自惧晚节改。顿首湄洲宫，庶几寡尤悔。
女桑
作者：阮元
朝代：清
体裁：五言律诗

婀娜春风里，柔桑巳拂稊。曾经纤手种，刚与一肩齐。绿影初胜剪，青园未上梯。闲闲在何处，犹隔小墙西。
姚江舟中除夕
作者：阮元
朝代：清
体裁：七言律诗

丈亭古堠接馀姚，除夕停舟待暮潮。回忆家庭非往日，转宜儿女避今宵。镜中霜薄须初白，篷背春寒烛易销。屈指四年同此夜，雷塘庵冷大梁遥。
孟夏草木长
作者：阮元
朝代：清
体裁：古风

孟夏草木长，莽莽满一园。翳林高百尺，密荫围青垣。柽柳垂络索，覆瓦遮前轩。新篁放万叶，稠绿盖石门。池上开紫薇，池边多树萱。杂葵备五色，烂漫花正繁。养鱼有止水，纵鹤无近樊。园北双古柏，森然在高墩。登台坐石几，四山云气翻。策杖过南圃，篱落成野村。鹭巢树枝稳，密脾蜂韵喧。瓜田引修蔓，菜畦灌香根。摘蔬供晚饭，独乐静无言。试衍陶公诗，可与陶公论。
学海堂联
作者：阮元
朝代：清
体裁：联

公羊传经，司马记史；白虎德论，雕龙文心。
守冻
作者：阮元
朝代：清
体裁：古风

剡溪百步宽，积雪寒流壅。我舟陷其中，尺寸不可动。岂无桨与楫，力士失其勇。非冰畴敢履，少涉即没踵。此时计舂粮，如珠但盈捧。四顾绝人迹，惟见玉山耸。南中春水煖，岸草媚丰茸。为想下天台，轻帆坐中拥。岂料三日雪，寒压山川重。事势变莫测，及此乃深悚。所以海上寇，吾忧在瓯甬。
安澜园小憩
作者：阮元
朝代：清
体裁：古风

秋园风雨歇，坐觉蕉衫冷。竹树含清阴，如云淡无影。苔岑蟋蟀吟，空庭閟幽静。我本怀秋人，情赏相与永。
安澜园月中作
作者：阮元
朝代：清
体裁：古风

亭林浮暝色，春月交黄昏。梅花开一山，香影动清浑。缓步石桥外，晚风柔且温。澹沲池中波，写此玉烟痕。参横不知久，独立愁无言。
宗舫
作者：阮元
朝代：清
体裁：古风

金山飞棹本名红，我遣来回楚越中。帆脚远行须把定，莫教孟浪愿长风。满江晴雪几舟红，颇似唐人旧画中。杨子桥头万里浪，滕王阁下一帆风。
定光寺看红山茶花
作者：阮元
朝代：清
体裁：古风

定光寺里红山茶，红光不定摇朱霞。古卉那肯在城市，南野独立枯僧家。登楼看花及花半，尚有半出楼檐牙。高柯难见更引领，浓艳极赏翻咨嗟。青琅玕叶杂翠玉，红珊瑚树增丹砂。挺立巨干若壮士，娇凝旧影羞吴娃。英雄儿女各有说，维摩色相皆无遮。世间桃李苦代谢，老树不自知生涯。惟知寒山多雨雪，一寒一度生宝华。龙潭北望颇不远，相期应是唐梅花。
定兴晓发
作者：阮元
朝代：清
体裁：五言律诗

晨星初落落，平野郁苍苍。日色泠东海，霜威森太行。农閒村户静，马缓驿程长。载咏皇华句，休教怀故乡。
定静堂前手种荔支今夏结子颇多积雨甚凉甘浆欲迸学白沙就树啖荔法啖之·其一
作者：阮元
朝代：清
体裁：七言绝句

东堂栽荔已三年，雨后甘浆晓最鲜。就树啖鲜原有法，不妨竟学荔支仙。
定静堂前手种荔支今夏结子颇多积雨甚凉甘浆欲迸学白沙就树啖荔法啖之·其二
作者：阮元
朝代：清
体裁：七言绝句

那堪七日马鞍驮，一日离枝变已多。如此须臾真不离，色香与味问如何。
宜园
作者：阮元
朝代：清
体裁：七言绝句

梅花如屋竹如门，管领春光是此园。石径不须倚筇杖，共来扶我有双孙。
宜园三寿诗 其一 寿石
作者：阮元
朝代：清
体裁：古风

玲石立一峰，刻字在明代。围宅有废兴，此峰故常在。石寿几千年，勒字三百载。
宜园三寿诗 其三 寿梅
作者：阮元
朝代：清
体裁：古风

园中多古梅，数百年之寿。春花正缛繁，苔身更坚瘦。若较龙潭梅，彼老此尚幼。
宜园三寿诗 其二 寿柏
作者：阮元
朝代：清
体裁：古风

柏亭始明代，亭前有古柏。寿逾三百年，翠高六十尺。昔植老僧庐，今森节使宅。
家吾山少司寇属题裴园编修勺湖草堂图
作者：阮元
朝代：清
体裁：五言排律

云堞依春浦，长淮泻古渠。辋川王氏宅，笠泽陆家庐。公本金闺彦，文探玉署储。量才原有尺，衔命屡登车。彭泽歌归去，天台赋遂初。湖波通一勺，书卷富三馀。赏雨宜茅屋，看花奉板舆。小山多桂树，秋水足鲈鱼。烟柳才藏塔，风蒲不碍渔。过桥开菡萏，绕舍种箖箊。陆屋东西住，陶楼上下居。燕泥春户敞，萤火夜窗虚。秘笈人争借，遗经我自疏。山东皆法郑，河北尽师徐。词赋传司马，春秋学仲舒。名犹传蓺苑，地不改经畬。讵意洪河决，旋教别墅淤。居人忧浥湿，之子叹沮洳。旧列门生籍，来麾使者旟。瓣香心暗记，荒草手亲锄。葑沼疏鬟水，兰堂曳佩琚。文翁新讲室，尉氏古门闾。丙岁初经此，申年昔降予。窃唫学使赋，及拜侍郎裾。地剩三篙水，家馀万轴书。竹林能免俗，把臂意何如。
宿国清寺
作者：阮元
朝代：清
体裁：五言律诗

一庭聚花气，双涧舍泉声。暝色渐相近，山云殊欲生。松杉迷屋角，蝙蝠拂镫檠。笋蕨有馀味，虚堂藤榻横。
宿永昌池馆流泉树石湛然清华名之曰小兰津并诗示镇府诸公
作者：阮元
朝代：清
体裁：七言律诗

莫言传舍为他人，汉郡无如此最真。勒石先题古柳貌，引泉应号小兰津。治功頫首思张翕，政事从头学郑纯。今日升平同在此，一池秋水十分春。
宿赵北口
作者：阮元
朝代：清
体裁：七言绝句

紫极星垣近望中，七千里路畅西风。得看两次团圞月，才自南雄到北雄。
宿阅江楼
作者：阮元
朝代：清
体裁：七言律诗

正当山水奔腾处，更有高楼抵浪回。初夏暑风出羊峡，三更皓月满崧台。行随石磴层层转，卧使帘窗面面开。为惜珠江太繁俗，海珠楼上有谁来。
寄雁荡
作者：阮元
朝代：清
体裁：七言律诗

我闻雁荡波连顷，却在最高峰上头。云里龙鳞接烟水，泥中鸿爪识春秋。欲攀危磴千层去，难向深山一日留。果有经行古尊者，掷诗还使逆波流。
寄题焦里堂姊夫半九书塾八咏并示琥甥 其一 雕菰楼
作者：阮元
朝代：清
体裁：古风

君子乐瑕邱，贞白不下楼。我亦有丙舍，近在龙冈头。他年好魂梦，相约来往游。
寄题焦里堂姊夫半九书塾八咏并示琥甥 其七 仲轩
作者：阮元
朝代：清
体裁：古风

公理论乐志，有志未能乐。何如黄珏湖，深远似岩壑。况是乐孔颜，于焉写著作。
寄题焦里堂姊夫半九书塾八咏并示琥甥 其三 红薇翠竹之亭
作者：阮元
朝代：清
体裁：古风

红薇驻夏日，翠竹延清风。虚亭凝一笠，杂树翳成丛。中有著书者，乐过仲长公。
寄题焦里堂姊夫半九书塾八咏并示琥甥 其二 柘篱
作者：阮元
朝代：清
体裁：古风

楼北树已嘉，树外篱更好。春芳蔓青条，秋花隔香草。若喜柘枝颠，毋能采菊老。
寄题焦里堂姊夫半九书塾八咏并示琥甥 其五 倚洞渊九容数注易室
作者：阮元
朝代：清
体裁：古风

密室括图书，先生独注易。妙悟契天元，数如正负积。孟费勿分家，秦李合共席。
寄题焦里堂姊夫半九书塾八咏并示琥甥 其八 花深少态簃
作者：阮元
朝代：清
体裁：古风

君子守岁寒，所贵非有态。李固岂弄姿，魏徵岂妩媚。毋为撷春华，还思玩晚翠。
寄题焦里堂姊夫半九书塾八咏并示琥甥 其六 木兰冢
作者：阮元
朝代：清
体裁：古风

昔年玉浮图，今留一抔土。花身虽不存，其名足今古。标以玲石峰，将为刻铭语。
寄题焦里堂姊夫半九书塾八咏并示琥甥 其四 蜜梅花馆
作者：阮元
朝代：清
体裁：古风

众卉已惊寒，黄梅独相耐。况是先人遗，书馆勿剪拜。一片冰雪心，留在湖波外。
密云县迎驾
作者：阮元
朝代：清
体裁：五言律诗

重邑据形势，厗□接白檀。山分通塞远，水急刷沙寒。辇道依红树，舟梁护碧栏。天颜初日霁，共喜圣躬安。
寒亭
作者：阮元
朝代：清
体裁：七言绝句

五千年下读遗经，潍水桥东马暂停。海右无如此间古，斟寻亭北有寒亭。
寒食日偕朱野云游万柳堂夜宿寺中清明日复看花柳·其一
作者：阮元
朝代：清
体裁：古风

东风吹夜雨，洗出长安春。城闉已清淑，况此远水滨。丘壑共明瑟，桃柳相鲜新。夕阳绚红影，閒照亭中人。烟霞亦何物，乃尔怡吾神。
寒食日偕朱野云游万柳堂夜宿寺中清明日复看花柳·其三
作者：阮元
朝代：清
体裁：古风

心清梦易醒，闻鸟已知曙。出门复看花，滃然迷白雾。雾气泫花垂，似雨亦似露。幽石净可凭，春沙软胜步。试问六街尘，岂得此时趣。
寒食日偕朱野云游万柳堂夜宿寺中清明日复看花柳·其二
作者：阮元
朝代：清
体裁：古风

薄暝月渐明，碧云复微合。暗影抱青城，遥情识孤塔。徘徊松树閒，花阴更丛杂。归来话西窗，高眠接禅榻。清梦夫如何，绕林定三匝。
寒食日长山县道中雨
作者：阮元
朝代：清
体裁：五言律诗

风雨近清明，萧萧过驿程。烟横林影断，青远麦田平。行部三春事，思卿十载情。雷塘今日路，知复是阴晴。
寿圣院西南石壁上有龙洞出入里许
作者：阮元
朝代：清
体裁：古风

神龙抉壁入，破壁复飞去。龙去壁已穿，介然用成路。当门立大佛，乍见心疑怖。石泐面如削，曾向梦中遇。过此入深隧，秉爝遂暗度。俯行尻益高，相呼不相顾。一隙忽生明，目开夜向曙。不知出何山，奇险更难步。手中得葛萝，足下生松树。蜿蜒攫爪痕，是我题名处。
寿圣院西南石壁上有龙洞出入里许
作者：阮元
朝代：清

神龙抉壁入，破壁复飞去。龙去壁已穿，介然用成路。当门立大佛，乍见心疑怖。石泐面如削，曾向梦中遇。过此入深隧，秉爝遂暗度。俯行尻益高，相呼不相顾。一隙忽生明，目开夜响曙。不知出何山，奇险更难步。手中得葛萝，足下生松树。蜿蜒攫爪痕，是我题名处。
将渡钱塘江夜宿六和塔院
作者：阮元
朝代：清
体裁：七言律诗

月黑山空已半宵，灯昏古寺对残膏。风催夜气将成雪，水落江沙不起涛。诗思觅来禅榻静，梦魂腾上塔轮高。出门翻得荒寒趣，绝胜城中俗事劳。
将由温州至台州过雁荡山前一日宿扶容村
作者：阮元
朝代：清
体裁：古风

一行分两戒，其南极雁荡。重压沙海头，险扼东瓯吭。永嘉山水滋，康乐尤清放。度岭惟斤竹，缘溪阻修嶂。天地惜灵秀，不易使人创。及其终难秘，疏凿任灵匠。已勒大通碑，更示讵那相。坡公游山分，平生颇自仗。惟以诗酬图，未足供跌宕。龙湫百二峰，吾耳久知状。窃疑形容者，奇幻言或妄。今春渡瓯江，百里山海上。瑶岭据海澨，风潮午初涨。箯舆厉石梁，足底走咸浪。晚程犹未歇，兹山已入望。情随岚气清，心与飞云壮。且投村屋宿，行李聊摒挡。吾徒侈清游，一饭若转饷。损之又损之，劳费已莫偿。惟愿明朝晴，风谷动清旷。同行若春雁，斜向峰头掠。悬知今夜梦，先受山灵贶。
将由豫章赴中州过庐山作
作者：阮元
朝代：清
体裁：古风

庐山高连天上云，云天与山殊不分。香炉峰里云氤氲，朝霞暮霭何纷纷。我行百里庐山麓，远岭青青近峰绿。东林秋落白莲花，却向溪南望山北。山北香山旧草堂，惟留古木森豫章。西风袅袅下木叶，随云飞过天池旁。天池岧峣不能到，劳人空使山灵笑。昨因霖雨拜疏来，长愿山灵答明诏。但是西江忧旱时，定发云雷洒龙瀑。
小园
作者：阮元
朝代：清
体裁：七言绝句

长亭三百转轺车，暑退凉生始到家。得少閒时才觉倦，坐看园叟种秋花。
小园初春
作者：阮元
朝代：清
体裁：古风

残雪栖园林，半在小山北。初阳丽南轩，温然漏春色。榆枝拆嫩苞，东风已有力。一夜结轻冰，又觉馀寒勒。向午感微和，此焉见消息。
小园杂诗·其一
作者：阮元
朝代：清
体裁：七言律诗

清明才过见新荑，谷雨催花已放齐。一样风光判桃柳，十分春色占棠梨。登台众绿浮身起，绕径繁红炫眼迷。半向不知花影换，月轮东上日沈西。
小园杂诗·其三
作者：阮元
朝代：清
体裁：七言律诗

才是春明三月中，纷纷已飏落花风。恰当半谢新生绿，翻似初开少放红。一例分笺酬令节，几番秉烛入芳丛。与人究竟曾何补，惭愧家庭乐自同。
小园杂诗·其二
作者：阮元
朝代：清
体裁：七言律诗

好花宜趁晓来看，起向花前拥盥盘。霞色忽惊随水动，露华犹觉著衣寒。折枝邀蝶真成画，嚼蕊听蜂每忘餐。记否空林春未到，回风飞雪扑阑干。
小园杂诗·其五
作者：阮元
朝代：清
体裁：七言律诗

终日辚辚九陌车，久晴容易起风沙。洗春一夜廉纤雨，破夏千枝芍药花。研北铜瓶开茧栗，墙东玉轴展鸦叉。此间门巷清如水，绿树阴中是我家。
小园杂诗·其六
作者：阮元
朝代：清
体裁：七言律诗

小园休赋庾兰成，但向幽轩较雨晴。入户风圆飞絮转，铺池水定落花平。偶思昼寝安横榻，更为斋居结小棚。多少案头书史在，商量可似古人情。
小园杂诗·其四
作者：阮元
朝代：清
体裁：七言律诗

古藤几架紫垂廧，小刺荼蘼盖曲廊。上番笋抽新竹密，午时阴幂老槐凉。黄扉退直鸣珂静，青简修书刻箭长。忽有微风生夏气，疏帘初试枣花香。
小暑节赏菊
作者：阮元
朝代：清
体裁：七言绝句

棉衣颇耐午阴凉，瓦盎花开老菊黄。不是石栏红菡萏，错将小暑认重阳。
小沧浪亭·其一
作者：阮元
朝代：清
体裁：七言绝句

独泛沧浪平底船，轩窗面面叶田田。风光谁许平分得，人与池心四照莲。
小沧浪亭·其三
作者：阮元
朝代：清
体裁：七言绝句

笔床书箧向池摊，池上荷花高过栏。支起乌篷遮午日，一双银蒜压青竿。
小沧浪亭·其二
作者：阮元
朝代：清
体裁：七言绝句

小艇穿池不碍花，种花人住艇为家。教收荷叶三霄露，供我瓷瓯午后茶。
小沧浪亭·其五
作者：阮元
朝代：清
体裁：七言绝句

蝉歇残声绿树间，霞痕山影共阑删。微风吹动金波色，月在东南箕斗间。
小沧浪亭·其六
作者：阮元
朝代：清
体裁：七言绝句

我向沧浪独立时，五更露气到清池。城头落月轻黄色，多少鸳鸯睡不知。
小沧浪亭·其四
作者：阮元
朝代：清
体裁：七言绝句

北渚红桥结笠亭，蕉衫纨扇此消停。夕阳若为人间立，留照湖山半角青。
小沧浪亭在铁公祠旁与学署近隔一湖其后轩元题为水木明瑟用水经注语也夏秋间每泛舟过之茶灶书床流连竟日较之春秋行迹颇分劳逸
作者：阮元
朝代：清
体裁：五言排律

小港西轩外，扁舟北渚涯。百弓开柳岸，六柱泛芦�。独往常无约，高情或有侪。李公休皂盖，杜子屡青鞋。桥彴围栽苇，亭门窄缚柴。轩窗商启闭，几席合安排。煮茗然双鼎，摊书占一斋。写碑金石录，题字水松牌。槛曲看盘鹤，墙阴认篆蜗。旧诗犹在竹，午梦间依槐。起对山鬟拥，閒临天镜揩。岚光遥接案，波影上平阶。岩屋小于匣，池鱼细似钗。濠梁多古意，泉石湛秋怀。拄笏西风爽，搴帘夕照佳。新凉流玉宇，暮色动银淮。月露收园钥，轮蹄忆箭靫。江湖浪游迹，襟抱未全乖。
小沧浪亭雅集和马秋药前辈·其一
作者：阮元
朝代：清
体裁：五言律诗

北渚离尘鞅，明湖浸翠微。濠梁宜客性，山水愿人归。乐趣庄逢惠，吟情孟与韦。孤亭复虚榭，徙倚意无违。
小沧浪亭雅集和马秋药前辈·其二
作者：阮元
朝代：清
体裁：五言律诗

每有论文暇，游怀相与偕。豪华非绛帐，踪迹共青鞋。软草平侵路，圆荷半帖阶。随时齐物理，生也亦无涯。
小窗
作者：阮元
朝代：清
体裁：七言绝句

小窗纱影细如烟，窗外蕉林绿满天。鸲鹆乍鸣茶半熟，醒来方悟挟书眠。
展母墓
作者：阮元
朝代：清
体裁：古风

严霜陨寸草，饕风撼长树。哀哉我慈亲，竟向此间住。慈亲昔爱我，一日欲百顾。欲及我之冠，欲毕我之娶。教我读古书，教我练世务。哀哉皆未及，竟忍舍我去。五年守里门，幸得依坟墓。十年为帝臣，未踏雷塘路。年年寒食节，悲酸向谁语。今年奉命归，许祭叨异数。蹀躞北郊外，一蹙欲十步。哀哉我慈亲，长年竟此处。绕陇乱叫号，迷惑竟无据。直欲抉土开，呼母应而寤。回寤终不能，白日黯巳暮。简书矢靡盬，料此难久驻。更悲去家后，寒暑尚三度。北林多雨雪，西风吹雾露。夕阳散樵牧，夜月窜狐兔。而我居官斋，锦稻杂然御。斯志期无忝，安敢计温饫。惟有劳国事，聊以酬悲慕。
属王椒畦同年画珠湖草堂图即题
作者：阮元
朝代：清
体裁：古风

月落湖水平，珠光弄残夜。夕霏巳媚人，况是斜阳下。吾家甓社西，临水有茅舍。当年达人归，行吟得清暇。投壶登小楼，射鸭来虚榭。柳细早分凉，荷香始知夏。我岂不怀乡，尘鞅安可谢。武林好山水，未宜税烟驾。终念甘泉山，青光向湖泻。
屠琴坞庶常将出为县令所寓京城米市胡同有古藤二株自绘图卷索题
作者：阮元
朝代：清
体裁：古风

吴山楼前多竹树，旧是诗人读书处。瀛洲亭上看花来，偏我来时君又去。君去正见江南春，韦杜东风不相遇。记恋城南三宿住，两树藤花小琴坞。
山左学署八咏·其一
作者：阮元
朝代：清
体裁：五言绝句

落日城头晚，东风泉上春。湖光复山色，齐向倚栏人。
山左学署八咏·其七
作者：阮元
朝代：清
体裁：五言绝句

西轩石如菌，松杉得甘露。恐有仙人来，采与东坡去。
山左学署八咏·其三
作者：阮元
朝代：清
体裁：五言绝句

鸟浴阑花外，鱼跳窗影中。沧江卧米叟，画舫记欧公。
山左学署八咏·其二
作者：阮元
朝代：清
体裁：五言绝句

落落桥上人，泠泠桥下水。顾影独整冠，清歌怀孺子。
山左学署八咏·其五
作者：阮元
朝代：清
体裁：五言绝句

岱云一片白，风雨雕玲珑。落地化为玉，朗朗对裴公。
山左学署八咏·其八
作者：阮元
朝代：清
体裁：五言绝句

吉金与乐石，齐鲁甲天下。积之一室中，證释手亲写。
山左学署八咏·其六
作者：阮元
朝代：清
体裁：五言绝句

台迥烟波阔，檐虚夕照閒。寒钟静无语，霜气满秋山。
山左学署八咏·其四
作者：阮元
朝代：清
体裁：五言绝句

十丈赤珊瑚，红泉入镜湖。辋川图画里，惟解种茱萸。
山海棠
作者：阮元
朝代：清
体裁：五言律诗

何来冬岭树，道是海棠枝。万卉彫零日，此花秾艳时。凌云垂鄂不，傲雪湿燕支。桃李春风耳，岁寒谁与诗。
山禽五首·其一
作者：阮元
朝代：清
体裁：七言绝句

行人苍山路百盘，绝无人处白云寒。泉如琴筑风如籁，忽听一声山乐官。
山禽五首·其三
作者：阮元
朝代：清
体裁：七言绝句

处处山村布谷声，梯田百丈有人耕。西峰高与东峰并，鸲鹆画眉相对鸣。
山禽五首·其二
作者：阮元
朝代：清
体裁：七言绝句

石门洄浦夕阳低，右傍青岩左碧溪。为问行人归去否，杜鹃花里杜鹃啼。
山禽五首·其五
作者：阮元
朝代：清
体裁：七言绝句

斤竹岭边新竹树，天台山上好花枝。绿阴直接剡溪路，都是黄鹂百啭时。
山禽五首·其四
作者：阮元
朝代：清
体裁：七言绝句

几多惆怅过灵溪，乱竹丛中飞竹鸡。千树碧桃花落尽，绿阴深处一鸠啼。
山花
作者：阮元
朝代：清
体裁：古风

野花满山红白黄，山丹踯躅高茛姜。青桐蕊小不来凤，蔷薇拂露跳麝香。墓门短碣没春草，丛祠破壁开斜阳。野火乱烧半枝死，樵斧却赦柔条长。鸠啼绿阴不知处，引我眼到青岩旁。君不见竹林堂前飞达末，台州红栽润州钵。沃士清泉护曲栏，三日不浇根欲渴。请看青岩石上花，白云如水养之活。
山花·其一
作者：阮元
朝代：清
体裁：七言绝句

栝苍山外看春来，嫩蕊残英次第催。记取年年三月里，青桐花落柚花开。
山花·其三
作者：阮元
朝代：清
体裁：七言绝句

蒙茸草树蝶交飞，但觉薰衣香气微。忽见山风披绿叶，一枝白破野蔷薇。
山花·其二
作者：阮元
朝代：清
体裁：七言绝句

等闲樵斧向山中，割得娇花与草同。几日春风又春雨，杜鹃依旧映山红。
山花·其四
作者：阮元
朝代：清
体裁：七言绝句

小树黄花似马缨，紫葳蕤间碧珑玲。野花多少不曾识，一笑四山相对青。
岭南荔支词·其一
作者：阮元
朝代：清
体裁：七言绝句

岭外书传唐伯游，风枝露叶汉宫秋。如何天宝年间事，欲把涪州换广州。
岭南荔支词·其七
作者：阮元
朝代：清
体裁：七言绝句

端倪养出本天然，颗颗明珠露下圆。静里工夫谁领得，江门真有荔支仙。
岭南荔支词·其三
作者：阮元
朝代：清
体裁：七言绝句

尤物谁曾比荔支，曲江风度那相宜。料应自悔初年赋，错与掖垣人说知。
岭南荔支词·其二
作者：阮元
朝代：清
体裁：七言绝句

人道骊山驿骑长，漫疑不是岭南香。漕河自古通扶荔，此路难瞒张九章。
岭南荔支词·其五
作者：阮元
朝代：清
体裁：七言绝句

红云宴罢有降王，马上珠鞍入大梁。此果竟难降得去，自应也号小南强。
岭南荔支词·其八
作者：阮元
朝代：清
体裁：七言绝句

不须誇署尚书衔，怀核归来味共参。此是白沙真种子，甘泉浸得水枝甘。
岭南荔支词·其六
作者：阮元
朝代：清
体裁：七言绝句

不妨长作岭南人，儋耳椰冠竟欲真。南食昌黎归去早，未曾买夏复探春。
岭南荔支词·其四
作者：阮元
朝代：清
体裁：七言绝句

新歌初谱荔支香，岂独杨妃带笑尝。应是殿前高力士，最将风味念家乡。
崇效寺法源寺看花晚集杨荔裳舍人斋中皇上万寿恭进宗经徵寿说文册恩赐大鞋恭纪一首
作者：阮元
朝代：清
体裁：七言律诗

敬脩符典赞皇唐，采段承恩出尚方。岂有高词绘天日，猥蒙华衮被文章。丝纶晓奉金门诏，经纬亲归玉尺量。共拜瀛台銮辂下，拂衣巳染御炉香。
嵩山三石阙歌
作者：阮元
朝代：清
体裁：古风

嵩岳三阙同高低，左右离立八尺齐。启母一阙距其北，太室峙东少室西。谁其建者汉朱吕，谁其书者皆堂溪。篆隶诘屈铭句奥，请降云雨生蒸黎。画图月兔木连理，驾车乘马钩象犀。阅魏太武周久视，夏暴烈日冬流凘。二千年来屹相向，厥质粗剥厥色黧。二室神祠始秦汉，产启已说嵞山妻。要之阳城本禹地，三涂四载应无迷。此阙灵祇久呵护，欧赵访古何未稽。褚峻缩本我早见，兹来策马寻荒蹊。阙间颇足容二轨，壁垒未可穷攀跻。周鲁雉阙制可见，雉度以纼非以鸡。毡槌拓取墨华黝，宝之无异摹元圭。更洗奉堂额东石，一行刻字名留题。神君兴云阙中起，庙墙汉柏春鸠啼。
嵩山三石阙歌
作者：阮元
朝代：清

嵩岳三阙同高低，左右离立八尺齐。启母一阙距其北，太室峙东少室西。谁其建者汉朱吕，谁其书者皆堂溪。篆隶诘屈铭句奥，请降云雨生蒸黎。画图月兔木连理，驾车乘马钩象犀。阅魏太武周久视，夏暴烈日冬流澌。二千年来屹相向，厥质粗剥厥色黧。二室神祠始秦汉，产启已说涂山妻。要之阳城本禹地，三途四载应无迷。此阙灵祇久呵护，欧赵访古何未稽。褚峻缩本我早见，兹来策马寻荒蹊。阙间颇足容二轨，壁垒未可穷攀跻。周鲁雉阙制可见，雉度以纼非以鸡。毡槌拓取墨华黝，宝之无异摹元圭。更洗奉堂额东石，一行刻字名留题。神君兴云阙中起，庙墙汉柏春鸠啼。
嵩岳归步祷春泽复大风霾继之以雪以雨以霹雳各郡沾足志喜一首
作者：阮元
朝代：清
体裁：七言律诗

白昼移镫曀且霾，神灵力挽好春回。云连泰岳恒山去，雪自洪河渤海来。顿起蛰龙三日雨，交驰惊电百声雷。中原民慰吾归矣，千里东风驿路开。
嵩阳隐居
作者：阮元
朝代：清
体裁：五言律诗

嵩阳多隐士，千古见清辉。颍水洗尘去，箕山放犊归。夜来萝月满，晓起松云飞。言念卢鸿宅，深深在翠微。